text:
Carolyn M. Leddy ( Senior Professional Staff Member) Committee ton Foreign Relations, US Senate)i American Maigan kyithkai Amat Salang wa hte bawngban sanglang lu sai.
Bawngban ai lam hta ra lata poi NLD dang ai gaw Myenmar mungdan a matu Democracy shawnglam de ninggam langai mi sit wa magang sai (Forward) re.
Raitim party langai hkrai sha gaw, shingra tara (environmental ethnic), Shinggyim lailen masa (Social), Bawngring lam (Development) Sut masa (Economic), Amyu bawsang ni a lam (Ethnic issue) ma hkra hpe lu galaw na mung nre.
Dai majaw NLD dang sai ngu nna, American Asuya lang nga ai Myenmar Asuya hpe sut masa pat shingdang ai lam (US sunctions ) ma hkra hpe dawm kau ai lam gaw naw jau na re.
Myenmar Asuya a ntsa naw maram masam ya marit.
Bai nna, Jinghpaw mungdaw, Sam mungdaw (Kachin State and Shan State, Northern Myanmar) de laja lana byin taw nga ai.
Myen hpyendap hku nna, htim kasat ai lam n'gun kaba dat nga ai. Ndai lam ni hpe yu maram ya marit. Ngu nna, dang dep ai made jahta jahpra dan sai
By shingkri


c: text/html

text:
Sunday, 12 April 2009
Miwa Mung Jarit Mayan shagreng wa
Miwa mungdan gaw Mungkan sut masa manghkang byin wa ai ten hta shi a mungdan jarit mayan ginra ni hpe grai shagreng shakut sa wa nga ai. Mungkan sut masa manghkang hpe Miwa Mungdan gaw jarit mayan shagreng nna hparan na matu Miwa Mungdan ginjaw asuya kaw nna masa jahkrat let galaw sa wa nga ai re. Jinghpaw Mungdan hte jarit rai nga ai Yunan Mungdaw jarit mayan mare ni hta mung hkrunlam hte matut mahkai ai lam ni hpe shagreng wa nga ai lam mu lu ga ai.
Posted by hugawng at 02:00 2 comments:
Subscribe to: Posts (Atom)

robotstxt: allowed

filter: keep


text:
Wunpawng Mungdan de Mung Maden Myen Gumshen Hpyen ni hpya lu hpra sha, zingri zingrat hpyen n-gun la-ba hte gasat nga ai Mali ning hkran de rap mat wa sai. Wunpawng amyu sha ni a shingla majan hpe maram yu yang kaga Tain-yin-ta bawsang ni (Ethnic groups) a lapran hta gaw anhte wunpawng ni a kahkyin gumdin lam hte galaw sa wa ai bungli jasat jasa ni myi man kaji hkra nrai tim grai awng padang lu la sai ngu sawn la mai na kun?
Wunpawng amyu sha num ma ni hpe myen hpyen ni hkum shan roi rip hkrum ai law law hkrum sha ga ai, nkau gaw pi sat kau ai hkrum ga ai. Wunpawng amyu sha ni gaw tinang a amyu sha num ma ni hpe roi rip hkrum ai majaw matai dawk ai hku nna Myen num ni hpe rim nhtawm roi rip ai, sat kau ai ngu ai gaw na mung nna yu ai, nga mung n nga na re kam ai.
Kalang marang ngai hkrai myit yu ai, Myen ndai ni anhte Wunpawng amyu sha ni gaw hkristan makam masham nawku ai hte maren “Na a Shabyi maga mi bye ai wa hpe maga mi naw ja ya u”(Luka 6:29) ngu sharin achyin hkam la sai hte maren, tinang hpe sat, nat je sha wa tim “Gwi gayet Shingna malap” ngu ai baw “mara raw” ya tik tik re akyang hpe chye ai majaw Myen ndai ni “Malat a U lahka” ngu ai baw wa mahkoi rai kun law? ngu ai de myit du wa ai hku rai nga ai.
Lai wa sai masum ya daram e Israel shabrang masum a moimang hpe mu tam ai nhkan e ndai manghkang hte la-kap nhtawm matai dawk ai hku nna hpa sawk sagawn dinglik ai lam ni shawng n galaw ai sha Palestinian ginra de lani mi na nhtoi jan hta Israel hpyen nbungli ni 43 lang bawm jahkrat sinat kaba ni hte gap di ram ram sat nat jahten kau ma ai.. hpang bai chye yang gaw Palestinian ma langai shawng sat hkrum ai majaw matai dawk ai hku nna Israel shabrang masum hpe rim sat ai zawn zawn nga shiga bai mawng wa ai.
Hpyen hpe mara hkrai raw … tsaw ra myit hkrai madun ai gaw mahtai kaja rai kun?
Lai wa sai March shata Myen gumsan Thein Sein Myitkyina lung wa ai shaloi Wunpawng amyu sha ni hku nna Wunpawng num ma ni, share shagan ni a “SAI” hkum ting hkyeng achya kap nga ai Thein Sein wa hpe Wunpawng Htunghking bu hpun palawng, Soi/ Gumhpraw Nhtu N-ga ni shagrau, tsaw dik ai madang hte hkap pang la ai lam ni gaw grai hkrak ai ngu sawn la ra na kun?
Ya ten du hkra Myen hpyen ni Wunpawng ginra kaw na nhkoi shi ma ai.
Ya du hkra Wunpawng amyu sha ni a sai, shan ni hpe naw lu sha nga ma ai.
Ya du hkra Wunpawng num ma ni hpe roi rip nga ma ai.
Ya du hkra Wunpawng Amyu sha yawng a Sali wunli ni hpe kashun Mya-lu Mya-sha nga ai.
Wunpawng Amyu sha ni a SAI, Hkrap Myi Prwi ni achya kap nga ai dai Myen Ningbaw ni(Than Shwe,Min Aung Hlaing, Thein Sein, Shwe Mahn hte Myen ningbaw ni yawng) shanhte kam nna Wunpawng ginra de du wa yang, grai mara raw .. grai nan tsaw ra myit madun mayu ai nga yang mung 95% hkristan rai nga ga ai majaw CHOI PRA AI CHYUM LAIKA kumhpa jaw ai gaw lam ang nhten .. tsaw dik htunghking maka kumla ni hte sha gaw n shagrau n sha-a shi ga ngu ga saw lajin dat nngai law.
Yumaya Hpyen Magam-gun Dingsa
July 2, 2014


text:
Wellington Mare daju hta shanu nga ai Myenmung baw sang ni a X,mas poi hpe dai ni Hosanna nawkun htingnu hta wu wu di di ga law lai wa sai , ndai X,mas poi gaw shawng nnan lang na Myenmung baw sang ni yawng jawm ginlung ai X,mas poi rai nga ai.
Myu bawsang shagu tinang a htung hking yu ngwi kahkrang ni hte shang lawm ai rai nna , shana de daw gaw gawdin gin sup shing jawng ai lamang hpe mung galaw lai wa sai , yana zawn ginlung x'mas galaw ai marang e Myenmung masha shada da grau na myit hkrum mahkri shawn hkat na matu re lam chye lu ai,
Wellington grup yin hta shanu nga ai Myenmung masha yawng rai yang 300 jan nga ai hta na law malawng gaw hpu nau Hkang ni rai nga ai .
Gin lung X'mas
Wellington Mare daju hta shanu nga ai Myenmung baw sang ni a X,mas poi hpe dai ni Hosanna nawkun htingnu hta wu wu di di ga law lai wa sai , ndai X,mas poi gaw shawng nnan lang na Myenmung baw sang ni yawng jawm ginlung ai X,mas poi rai nga ai.


text:
Laknak hpai Lisu pyitusit hpung bai hpaw jat ai hte seng nna, lawnglam chye lu hkra seng ang ai Lisu amyusha ningbaw ni hpe KIO kawn shaga hkrum nga ai lam chye lu ai.
Lai wa sai bat htum wa de Lisu amyusha ningbaw ni, KIO ginjaw Laiza muklum de du magang nga sai lam, KIO salang ni kawn chye lu ai.
KIA Dapba 2 ginra, Hugawng Pa, Danai maga Lisu pyitusit hpung hpaw wa sai shiga mawng pru nga ten, ya na zawn, Lisu ningbaw ni hpe KIO shaga hkrum ai lam rai nga ai.
Myen asuya hpyendap kawn, n-gun jaw, madi shadaw garum ya ai hte, Jinghpaw mungdaw kata, laknak hpai pyitusit hpyen hpung ni langai hpang langai hpaw wa ai re. Ya hpang jahtum hpaw shabawn dat ai, Lisu pyitusit hpung hte rai yang, yawng wuhpung 5 du sai. Kaga hpung ni gaw, Ah Dang woi awn ai Rawang pyitusit hpung, Lasang Awng Wa pyitusit hpung, Zahkung Ting Ying pyitusit hpung hte Sam Hkyeng pyitusit hpyen hpung ni rai nga ai.
Lai wa sai April shata htum wa de mung, KIO salang ni gaw Sam Hkyeng ningbaw ni hpe pyitusit hte seng nna tinang uphkang ai Miwa ga jarit makau Mai Ja Yang mare e shaga hkrum wa sai re.


text: Dai ni ( 2-4-012) ya hpawt, KIO. Ginjaw Komiti a matsun hte maren, Sinna Ginwang Ginjaw Komiti woi awn let, hkying hkum (24) LU SHA GAM AKYU HPYI ai lam galaw nga ai. Jahpawt daw hkying (6:00 Am) ten hta Magam gun 100 jan, Mung mare masha marai 100 jan shang lawm let, Awng Lawt Gawk nu kata ap nawng akyu ai lamang hpe galaw la lu sai. Ndai akyu hpyi hpawng lamang hta KBC Amu Madu, Rev. Marip Kum Hpang, Karai Kasang a Chyoi Pra ai Mungga hte htawn tsun sakse hkam, matsun maroi ai lam hpe hkam la nna, Rev. Zung Kyang shaman ya ai hte ap nawng hpawng hpe angwi apyaw galaw la lu sai.


text:
时间:2016-07-04 16:15:28 来源:德宏团结报
Ka ai: Maran Gum Ja
Atsa chyaru ndai wa,
Wunpong sha ni a yon hpa.
Nhpa rai in ngu a ta?
Byin ai lam ni yu yu ga:
Jahpan n lo ai Wunpong sha,
Tsa lu jahpan go jat wa.
Sak prat gaba sai nu wa,
Tsa yin grau lu grau gaba.
Sak prat no ram ai ramma,
Tsa chyaru hpe n hka hkra ahkyak la.
Shadon sharam na n chye,
Shoi chyum na go nang she re.
N mu yang go gaman dung nga,
Lu jang go ahtan lu la.
N hkrup yang ganing ndi,
Hkrup jang masin mi asi.
Manang tsun na go n ra,
Gat hkan mana bai hkan pya.
Ngam ton tim myit n gut,
Lu ai hte ma-hkra atut.
Ahkying aten n masat,
Tsa seng de chyu kagat.
Gat ya gat lam hkan tsa lu,
Kaga myu ni e tsun hpu.
Mu htam ten hta tsa bat wai,
Nang tsun jo tim ga n shatai.
Aten n tam tsa lu chyu hpong shara,
Hpang jahpot bungli mung bai n kam sa.
Akan gaman tsa lu bang,
Loi mi lung jang atsa nang.
Sutgan madang hpe malap,
N lu jang go hkan hkoi shap.
Manang shada lu shingjong,
Grau lu lu yang she arong.
Matsan wa she kunmi hku,
Nhkrit nkang lu dagru.
Atsa hpe chyu yi-ngam la,
Myu a lam hpe go malap kau ton da.
Grau lu grau sha ai go kaga,
Mying gun ai go Wunpong sha ni.
Labau gun ai nu wa ni,
Tsin-yam makau e hkrai kri.
Wa-ja wa-ngan myit su ni,
Tsin-yam a mayam lit chyu li.
Majan hta lot sai ni,
Tsa htinggap ko shang lim si.
Myit rai n su ramma ni,
Malut chyaru bai ka-ni.
Gaji gawa hte gasha,
Hka tso won tso shingjong hkat ra.
Ndai zon re lailen wa,
Atsom myit son sumru ra.
Ndai zon re hkrit hpa hpe,
Madu myu nan n dum chye.
Jum mu nna shanang nga,
Dum ai shani hpang hkrat na.
Dum nga ninglen ten sharen,
Amyu ting hpe hkra jahten.
Kunghpan amyu byin lu hkra,
N htuk lailen lai kau ga!


text:
2015 ning Ralata Poi hta Jinghpaw Mung a matu ralata pa jaw dabang ni gaw 2010 ning hta na yawm mat na re lam hpe Jinghpaw Mung a Ralata Poi Commission kaw nna Slg. Htun Awng Hkaing(ထြန္းေအာင္ခိုင္) gaw tsun ai. […]
Myitkyina Mare, Malihka a sinpraw hkran kaw nga ai Lasang Awng Wa Simsa Hpung ni a uphkang ginra rai nga ai Nawnghkying Mare hta e ya ten hta Miwa company ni kaw sun lamuga Yisun hkau na law law kaw […]
2015 ning March shata 13 ya hta Wunpawng Htunghking hpung Ginjaw hku nna Mungdaw Asuya (လူမူေရး၀န္ၾကီး) hpang de စာအမွတ္ ၀၁/WHG/၁၈/၂၀၁၅ “ယဥ္ေက်းမႈအေမြအႏွစ္လကၡဏာမ်ား မေပ်ာက္က်က္ေအာင္ ထိန္းသိမ္းေရးကိစၥတင္ျပျခင္း nga nna manau shadug (dungbye) hta amyu sha dawnghkawn nsam chya da ai hpe sharai na matu […]
“Zi Lahpai ni a hkrumzup nta dingshawn shang chyeju shakawn poi” hpe Nawngpung mare hta march shata 20 ya kaw nna 21 ya du hkra lahkawng ya galaw la lu sai hpe chye lu ai. Dai poi hta mungkan shara […]
Lai wa sai 15 ya shana hkying 10 hte hkying 11 lapran hta Nammaw “myezar pung” ru ai shara, mare zawn de tawn ai shara hta mawsizar pat jasan ni hte nammaw pat jasan ni pawng nhtawm sa rim ai […]
SALI WUNLI HKRINGHTAWNG MAKAWP MAGA HPUNG KACHINLAND HERITAGE FOUNDATION Kachinland kata kaw nga ai labau shang ginru ginsa shara ni, Htunghking hte Shingra Sali Wunli Hkringhtawng Lamu Ga Ginra ni hpe sawk sagawn nna tara shang makawp maga na matu […]


text:
Myitrum manang ni, “ Nhtoi 28.12.2012 ” ngu ai M Ga shagawp shagun dat ai yaw. Majan shiga gaw matut manoi gasat hkat nga ai re. Dung 23 Bumre post hpe M ni n lu n da htim gasat nga sai. Dai post lu la hkra shanhte marai 500 asi hkam na ngu ndau ai sha n-ga, nbungli tank 4 hte gaja wa shakrip ai; mani bum lagaw gate ngu na post kaji hpe anhte ni yen kau ra mat ai. Nbungli n lang yang gaw, anhte lu manga ai. Mani mung nbungli 5-6 lang gap bun ai majaw n dang hkam wa ai. Mani hpawt 8:00-9:00AM hta nbungli langai gaw lu gap dat ai. Mana nsin sin wa mahka, Hangkaibum na shawoi agap bun nga ai myawksi Miwa hkran de 3 wa di hkrat bang ai kaw na loi sim mat ai; lama Miwa hkran de n hkrat bun yang, anhte hpang de kade naw gap bun na n chye tsun ai. Mana de LZ mare ntsa nbung jawng tsit tsit san ai poi gayin dan hkawm ai. Noikret Magwi sumla langai jahkrat dat ai. Hta la nhtawm awu asin di kabai kau ya masai da. M ni gaw manya zawn rai hkrup mara she galaw si wa masai. 29.12.12 shani gaw MKA e LZ hpe awng padang lu sai, LZ wan hkat mat sai ngu, Yesu sumla ni nat dan rai, hpungki ni yan hkawm let dandaran hkawm ma ai shiga na lu ai. Daihpawt jau jau mung majan pa de bom ni grai ngoi ai. “ Dap Ba 5, Ginjaw Ginra Shim Lam Dap Ba” a matu kyu dum nga mi yaw.
JIC
read more+++++
ေန႕စြဲ - ၂၈.၁၂.၂၀၁၂
ထိုုရက္စြဲကို မွတ္တမ္းတင္
တသက္စာ မေမ႕ဘူးထင္။
လိုင္ဇာျမိဳ႕သို႕ ဂ်က္နွင္႕လာ
ကမၻာ႕အ႕ံဖြယ္အျဖာျဖာ။
တိုက္ေလယာဥ္ ဂ်က္နွစ္စင္း
ပ်ံဝဲလို႕ ဗံုးက်ဲေလျခင္း။
အျခားေလယာဥ္ နွစ္စင္းဝဲ
ေထာက္လွမ္းေပးဖို႕ အသင္႕ဘဲ။
ရက္စက္ရာမွာ နွစ္ေယာက္မရွိ
သိကၡာဆိုတာ ဘာမွန္းမသိ။
ကမၻာကိုလည္း ဂရုမစိုက္
ရွက္ဖို႕ေျပာလည္း သူမၾကိဳက္။
လိုင္ဇာကိုပစ္တဲ႕ အေျမွာက္
အမ်ားဆံုး က်ျပီးမေပါက္။
ဤရက္စြဲမွာ တလံုးမက်န္
အလကားရတဲ႕ အေျမွာက္ဆံ။
ေန႕စဥ္ပစ္တာေလးငါးဆယ္
နိမိတ္ေကာင္းတဲ႕ လိုင္ဇာေျမ။
အိမ္နီးခ်င္းကသူ႕အဘ
ေလာဘၾကီးတာ တရုတ္ကစ။
ေရႊလီမွာ နွစ္ဦးသေဘာ
ျပည္သူကို တိုက္ဖို႕စိတ္ေစာ။
ေလယာဥ္ျဖတ္သန္းခြင္႕ သူေပး
ကခ်င္ကို ဝိုင္းတိုက္ၾကတယ္ေလး--------။
မေနာေျမ-စိန္
(၃၁.၁၂.၂၀၁၂၊နံက္၁:၀၀)


text:
Labau mat yang, amyu mat na, Amyu mat yang, Mungdan mat mat na
Shakawn Kungdawn 9:17
“Tara n lang ai ni hte, Karai Kasang hpe malap mali kau ai amyu yawng mayawng gaw, le katsan ga de, di hkrat na mara ai.”
Nang, ngai, anhte amyu sha ni gaw, mungkan sha-u ing ai kaw na lawt ai amyu, ji jaw nat jaw ai prat kaw na lawt ai amyu, Yehowa Karai Kasang anhte amyu sha ni hpe, hkye hkrang shaw la, lata la, shaga la ai amyu rai ga ai. Karai Kasang a kasha ni rai ga ai.
Sha-u ing ai aten ladaw gaw (BC 4350) hta re ai lam, sawk sagawn hpaji machyeng ni tsun ma ai.
Mungkan Mungdan (27) hta sha-u lawt ai amyu matu ni ra ga ai ngu, labau tsun hkai ai amyu masha bawhpan(37) nga ai rai nna, Munghpawm Myen Mungdan hta gaw, “Singpho” ngu ai amyu ni labau tsun hkai ai lam na chye lu ai re. Anhte amyu sha ni hpe, India Mungdan kaw Singpho, Miwa Mung kaw Jinghpo su, Myanmar Mungdan hta gaw (odef;azmf) awmifay:om;? vl½dSKif;rsm; ngu ai re.
Ya daini (2015) ning du saga ai. Hkristan tai ai mung (138) ning rai sai. Nang, ngai anhte amyu sha ni a labau lam yan hten run, htenza wa nga ga ai kun? Anhte a Mungdan hpe n hten, n run, n mat hkra shangang shakang, shakup shatsup, shagrin na lam hta myit hkrum ai amyu sha ni su hprang, dum hprang ra saga ai n rai ni?
Nang, ngai, anhte amyu masha ni (BC 4350) Sha-u lawt ai amyu ni gaw:-
*Shan Htoi Gam a kasha Shapawng Yawng
*Shapawng Yawng a kasha, Singpho amyu ni gaw lawu de na ni rai nga ga ai.
(1) Nung/ Rawang
(2) Lashi/ Lachik
(3) Lasaw / Lisu
(4) Maru / Longvo
(5) Azi / Zaiwa
(6) Singpho/ Jinghpaw
*Anhte bawsang ni hta, shamat kau n mai ai, aru ahkri matut ginrun ai mauhpa lam ni gaw:-
(1) Marip wa, Maran wa, Lahtaw wa, Lahpai wa, Jasen wa, Kareng wa ngu nna,
aru ahkri asai gawn nna shachyen shaga, mahku mara, matut mahkai nga gai. Ndai lam gaw, bungsap tsip zawn mahkri ngang ai lam mung rai mali ai.
(2) Bungsap tsip zawn, sumgawn zawn mahkri hkri da ai a majaw, kahpu kanau, mayu amyu, dama amyu, kani katsa, kahpu kawa, kajim kaji, kasha, kanam, kasha kahkri, kashi ni, ngu nna matut mahkai nga ga ai re.
(3) Shada da tsawra, hkungga ai, madin malai, arawn alai, htunghking ni nga mali ai re.
Ndai lam ni gaw mauhpa lam, ngangkang laklai ai, hkik hkam dik ai labau hpe Yehowa Karai Kasang lata la ai amyu, shalawt la ai amyu, hkye hkrang la ai amyu, anhte hpe jaw ya, masat ya ai laklai ai lam re.
Sasana Sara Kaba ni a shadum jahprang ai ga ni hpe myit yu ga.
1.Sara Kaba Donald Crider, Kutkai de du yang tsun ai ga,
“Nanhte Jinghpaw amyu ni hpe jahten na gaw – langda ni, chyahkyawn ni, hpawng nga masai.”
2.Sara Kaba Hermon G.Tegenfeld tsun shadum da ai matsun ga,
“Daini nanhte Jinghpaw amyu ni hpe gaw, kaga hpyen gaw n hkrit ra ai. Raitim, makam masham lam hpe jahten shabra ai baw hpyen du na ra ai.”
3.Sara Kaba Dr.Ola Hanson shaman ai ga,
“Nanhte Pawng Jinghpaw sha ni yawng myit mang langai sha, nawku dawjau ai lam langai sha, htunghking hte arawn alai langai sha hkan nang nga nna, Pawng Jinghpaw ngu ai mying wundan shapraw shaleng dan lu hkra, shakut shaja sa wa mu law.”
Ndai zawn American maigan Sasana Sara Kaba ni, anhte hpe tau hkrau sadi jaw shadum tawn ai ga ni, ya daini na aten hta tup hkrak, n yit n hprai, tatut anhte hkrum sha nga ga ai n rai ni?
Gara hku shading sharai, rawt sa wa lu na lam jawm myit yu na matu hte, anhte amyu sha ni yawng myit hkrum, lata gindun na matu Karai Kasang shadum nga sai.
I Petru 4:10
“Langai hte langai chyeju kumhpa lu la ai hte maren,
Karai Kasang a chyeju amyu myu hpe, kaja ai hpajau wa zawn,
nanhte shada da dai hpe jau hkat nga mu.”
I Timohti 6:20
“…..nang hpe ap ya da ai aya hpe,
a mahkyu nga u;
n san n seng ai bawlaw ai ga hpe mung, chye chyang ai lam re ai ngu nna, shamying gawm ai, nhtan shai ai lam hpe mung, koi kau nga u.”
I Korinhtu 10:11
“Nanhte sha timung, lu timung, hpa galaw timung, nga manga hta, Karai Kasang a hpung shingkang tam let galaw nga mu.”
*Labau, amyu, mungdan lu ai hkawhkam amyu rai ga ai.
– Nang, ngai, anhte langai hte langai hpe Karai Kasang jaw da ai chyeju amyu myu hte,
– Nang, ngai, anhte hkum dek shagu hpe Karai Kasang ap da ai arawng, ahkang aya hpe,
-Nang, ngai, anhte ni-
Amyu sha ni a akyu ara lam hte, Mungdan nganggrin na magam a matu mai kaja ai, galaw ra ai, shakut ra sai ngu ai hpe dum shai, myit suhprang ai rai yang hpang n hkrat ai, aten naw dep na rai nga ga ai.


text:
Laiza, Myen Mung - "N'nan e gaw Myen hpyen la ni grai gwi ai zawn zawn rai htu lung wa ai le. Lam kaba n tsa hku jahtau ai hte nam hkan sinat ni gap bun rai nna lung wa ai. An-hte ni makoi let wang da ai hpe shan hte n chye ai gaw." Asak 27 ning Wunpawng Mungdan Shanglawt Hpyen Dap (KIA) Dung 23 kaw na hpyen ma Awng Myat tsun dan ai.
Juyl 16, Myitkyina Man Maw lam makau e shi hte shi a manaw manang ni marai 40 daram nam hkap (ambush) taw nga ma ai. Myen ni du wa ai shaloi Shanglawt Hpyen la langai Gang Bawm gang dat ai het Myen ni shara magup de hkrit let sinat ni hpe gap bang wa ai. Ndai majan poi gaw dai shani kaw na hpang yang 3 ya ting na mat ai. July 18 shana maga de, kawa ni hte gap da ai Hkaya bum hpyen dap de, a tsawm sha bai lu du wa ai hte hpyen ma ni gaw grai myit rawt ai hte majan a lam ni ma gin sup ai lam tsun nga tsun dan hkat nga ma ai.
Shan hte tsun dan taw ai lam ni gaw Myen a tak bawm gap ai motor pala hpyen dap makau de hkrat ai n sen a majaw jahkring mi tsim mat ai. Motor pala wan hkut gaw lamu hpe sin mat hkra jahkring mi ka'up kau ai. Beer hte silik n shang hkra lu bang let jak sinat hpe jum da nna majan a mabyin ni hpe ma langai mi tsun nga tsun dat taw nga ai. "An-hte ni Myen mang ni hpe lu hti ai daram hti yu ai le. Yawng rai yang 8 daram re. Mawdaw 4 5 daram mung kapaw ai majaw mang gaw grau law na re ngu shadu ai," Awng Myet tsun dan ai.
July 27, Awng Myat gaw dai Dap Dung hta asak kaba ai jahpan kaw lawm ai wa re. Hpyen La ni yawng agw asak 20 makau na hkrai rai nga ai. Shan hte yawng a matu gaw n dai majaw gaw numbat langai lang rai nga ai. Majan ginra kaw nna Kilometers 10 daram kaw, bum lapran hkan na lam ni hpe lai di dat yang Laiza hpe mu lu na rai nga ai. Masha hkum 10,000 jan nga nna Wunpawng Mungdan Shanglawt Asuya (KIO), KIA a up hkang Asuya, a daju mung rai nga ai. Laiza gaw Miwa hkran hte hkashi kasha langai mi sha din ai shara kaw nga ai re.
Maigan shiga ni hkan shapoi nga ai shiga ni hta Myen Hpen n'gun kaba mi Laiza de lung wa na re nga ai shiga hpe na lu nga ai. Jawng ni, Gat Dut Seng ni, Hotels ni gaw shawoi na zawn sha naw hpaw nga ai zawn masha ni mung hpaga lam ni hte shani shagu na bungli hpe hpe galaw nga ma ai. Rai tim Hpyen hprawng masha ni law law n shang wa na matu Miwa hkran kaw nna gate hpe jahpaw hking 6am kaw nna shana hking 6pm kaw du hkra pat da ai lam, lani the lani jat wa ai hpyen hprawng masha ni a malu masha lam hte nga sha ra lam ni gaw kaja byin nga ai mabyin ni hpe madi madun taw nga ai.
Hpaw mi, num hte makasha law law wa gas Jawng ni, Gawk Nu ni, Manau pa hkan e shanu nga ma ai. Ndai masha ni gaw June shata 9 ya shani Myen ni Shanglawt ni hpe gasat wa ai shaloi kaw nna ti nang mare hpe kabai kau let hpyen hprawng hprawng pru wa ai ni rai nga ma ai. June 9 ya shani Tarpein Madim, Laiza kawn Kilometers 50 dingda maga nga ai, shara kaw byin wa ai majan gaw 17 ting Myen hte Shanglawt a simsa lam gasadi hpe gayet daw kau sai rai nga ai.
1989 ning kaw nna Myen Mung ting a rawt malan hpung 15 daram Myen hte simsa lam la lai wa sai rai nga ai. Jinghpaw Mung gaw Myen Mungdan hta galoi mung kadai hte n bung let paw pru nga ai shara rai nga ai. Switzerland Mungdan hta htam lahkawng kaba nna Square Kilometers 89,000 kaba ai shara gaw ru di a myu ni law n'gun kaba let up hkang ai shara rai nga ai. Masha hkum 1.36Wan(2002 ning Myen Asuya tara shang n'dau ai jahpan, dai hpang n shapoi ga mat sai) nga ai shara gaw Mungdan rawt jat lam n'law htum jahpan shang let Mung daw a ga'ang hkup daram Nam mali Bum ni hte shing grup da ai shara rai nga ai.
Hkrisatan law htum rai nna 1.2Wan daram nga ai ndai Kachin ru di a myu ni gaw Jinghpaw Mung daw, Sam Mung daw, Miwa mung, Gala mung ni hta nga pra nga ma ai. Masha hkum 300,000 daram gaw Miwa ga e nga nna shan hte hpe Jinpo nga ma ai. Labau hta hkan nna Kachin ni gaw ti nang a laika hpaji lam, sut masa lam, hkam ja lam, hkam ja lam ni hpe Myen mung a kaga rudi a my ni hta grau kaja hkra lu gaw de da ma ai.
Shanglawt the Myen gas 1994 ning hat sims a lam gasadi lek mat htu lai wa tim dai lam ni gaw Laika pa n tsa ai sha rai nna kaja wa mung masa lam ni hpe jahta ai lam ni n nga ai hku re. Dai simsa lam gaw Myen a Companies ni law law wa Jinghpaw Mungdaw a n hprang rai ni hpe htu shaw la na matu sha rai nga ai. Mungkan hta Lung seng pru dik htum Hpakan mung Myen ni a lahta hta hkrat sum mat ai hku re. Rai tim dai simsa lam la laika hpa gaw Mung masha ni yawng chye na matu n dau ai lam ni n nga lai wa sai.
Gareng La Nan*, Myitkyina kaw na Jawng shara gaw "17 ning simsa lam a majaw simsa lam loi li lu la ai, hpaga yung ga lam loi li rawt jat ai hte shinggim roi rip lam loi li yawm wa ai lam ni gaw lu la ai. Rai tim Mung masa lam hta hpa mung rawt jat ai lam n nga ai," nga tsun ai.
Kaga rudi rawt malan hpung ni hte maren Wunpawng Mungdan Shanglawt Asuya kaw nna mung Awm Dawm rawt malan policy hpe dawm kaw nna ti nang Mung daw ti nang up hkang lu ai Federal Mung daw hte ti nang a htung hking the laili laika, a hkaw a hkang ni hpe hpyi sawng nga sai re.
Simsa lam a majaw Company kaba ni hpaw let lau ban nga ai n'kau Jinghpaw salang ni hta jan nna gaw yawng ngu na daram Simsa lam hpe Mung masa maw hpyi hpyi ai hku sha mu mada ma ai. Ndai majan n'nan byin wa na matu lam ni law law nga ai hku re. Dai hta n'hprang rai ni hte hkum tsup nga ai Jinghpaw Mungdaw hpe Myen ni a Company kaba ni gaw Lung Seng ni hpe maru marang rai hkra htu shaw ai lam ni byin wa sai re. Lung seng gaw moi de Shanglawt Asuya hpe maga lam hku madi shadaw ya ai hpaga kaba mung rai nga ai.
Hpaga hpung kaba ni rai nga ai Yuzana, Htoo Trading, Asia World ni gaw Jinghpaw mung e nga ai hka nu kaba ni hte dam lada ai shara ni hta shan hte a hpaga ni hpe kam mara galaw wa ma ai. Grau nna gaw Miwa ni a company ni hte pawng nna galaw ai Hka Wan Jak Madim ni mung rai nga ai. Dai hpaga ni hta na Miwa ni gaw hpun ni shaw, ja ni htu n'na jau man buga masha ni a akyu kaji mi hpi n lawm ai hku galaw wa ma ai.
Ndai lam ni gaw masha law law a myit hta Miwa hpe n ju ai lam ni hpe dawk bang ya nga ai hku re. "Shan hte ni Langu hpaga ni, Ja htu hpaga ni, Wan Jak hpaga lam kaba ni hpaw wa yang a rung a rai, bungli galaw masha kaw na hkawt yawng hpe Miwa mung kaw na sha woi la ma ai. Jau man buga masha ni a matu a kyu loi hpyi n'nga ai hku galaw wa ma ai," nga nna KIA magam gun langai mi tsun dan ai.
Ya ten hta grau nna mying kaba nga ai manga hkang gaw Mali N'mai zup hta galaw nga ai Hka Wan Jak Madim masing rai nga ai. Myitkyina, Jinghpaw Wunpawng ni a hting hking daju mung rai nga ai hta Megawatts 6,000 jan hpru ai n'dai madim hpe galaw nga ai hku re. Jinghpaw Wunpawng sha ni a matu gaw Manghkang kaba rai nga ai.
Makau grup yin yu sin hpung ni hte myit rawt ai ni hku nna sawk sagawn tam tawn ai jahpan ni hku nga yang Mali hka na madim a majaw hka nam Myen Mung de hka n law wa chye ai zawn Jinghpaw Wunpawng ginra ni hta hka kaba ai lam ni byin pru wa ai baw re nga ai. Bai nna masha law law a nga pra ai lam ni hpe hkra mai ai rai nga ai. Grau nna gaw, n'dai madim hta na hpru ai Wan ni yawng hpe Miwa ga de dut ya na majaw rai nga ai.
Hpang jahtum na majan byin wa ai lam gaw 2009 ning hta Myen Hpyen Asuya kawn Wunpawng Mungdan Shanglawt Asuya hpe shan hte a n'pu e nga ai Jarit sin dap (BGF) gale shangun ai lam rai nga ai. "Ndai lam gaw an-hte hpe a sum jaw shangun ai lachyum sha re," nga nna ru di a myu ni a lam hpe a ten law law yu sin nga ai u hpung ni tsun nga ma ai re.
Wunpawng Mungdan Shanglawt Asuya hte kaga rudi rawt malan hpung ni rai nga ai Wa, Mon ni mung n dai BGF masing hpe n hkap la ai sha kaga masing ni hpe tang madun lai wa sai rai nga ai. Rai tim Myen Hpyen Asuya kawn dai masing ni hpe tsep kawp n hkap la lai wa sai.
June shata 9 ya shani na majan a gaw Shanglawt Asuya hte Myen Hpyen Asuya hpe tara shang ajan baw ai lam n'dau dat ai hte bung nga ai. "Shan-hte gaw n'dai mabyin hpe madung la nna an-hte a sara ni hpe zing la mayu ai re," nga nna KIO a mung shawa up hkang du Zau Awn kawn tsun wa ai. Gara hku mi nga yang nga, mabyin hpe yu maram dat yang Myen Hpyen Asuya kawn Shanglawt Asuya KIO hpe loi mi yu kaji kau ai lam hpe mu lu ai. Myen Hpyen Asuya kawn lai wa sai 2009 ning hta Kokang rawt malan hpung ni hpe n'htoi kadun mi hte sha gasat kau ai mabyin hpe KIO hta kalang bai byin na matu myit mada ai lam hpe maram lu ai.
"Padang Hkrun Lam Masing" nga ai laika si kaba shakap da ai Laiza Hotel a gawk nu gaw Majan masing ni hpe jahkrat nga ai Majan Command Post langai mi de gale mat sai hku re. Wunpawng Mungdan Shanglawt Hpyen Dap Tau Dap Awn Daju Du Daju Jum Du Kaba Gun Maw gaw KIO Asuya magam gun ni yawng a ning mu hpe ning nga tsun nga ai. "Myen Hpyen la ni hta marai n rawng ai. Bai shan hte a mung masha ni mung shan hte hpe n'madi shadaw ma ai." nga tsun ai.
Majan hta rim hkrum ai Myen Hpyen la Bawm masha masum hpe san htai galaw yu yang Du Kaba Gun Maw a ga jaw ai hpe madi shadaw nga ai. Aung Myo Hlat*, asak 36 ning Myen Hpyen Du, HkaLaYa Dap Dung 21 hpe hpa majaw majan hta shang lawm ai lam san yu yang grai na hkra myit yu nna "Ngai gaw Hpyen La, Order hpe madat ra ai," nga nna htai ai.
Soe Myint*, asak 48 ning A Gyi lapai ta hta ning ma hte rai ai wa gaw shi gara hku hkala hkrum mat ai lam hpe ning nga tsun dan ai. "Ngai hpa majaw gasat ra ai hpe n chye ai, Ngai matsin ai gaw ngai sai ni grai htaw let malap mat ai. Bai ngai hpe yawng tawn da kau ma ai. Ngai bai dum wa ai shaloi gaw KIA a lata kaw rai taw sai." nga tsun dan ai.
Htoo Lay*, asak 22 ning, Karen ru di hpyen ma gaw lak nak kaba dap kaw magam gun ai wa rai nga ai. "Ngai hpe Hpyen dap de a tik a nang rai rim bang la ai she re. Ngai lai wa sai 3 ning hta Madalay wan leng daru kaw wan leng la taw ai shaloi Myen Hpyen dap kaw na rim mat hkrum ai. Ngai na shing ma kaw ning ma lu nna sin wum kaw makoi nga ai. KIA hpyen la ni LET WA YANG NANG HPE N GAP AI nga ai ga na ai majaw ngai le wa ai re. Ngai na lak nak hpe pyi ngai kalang n'gap ga ai." nga tsun dan ai.
Shi a manang lahkawng the karen Myen Hpyen La law law gaw shan hte a numbat langai lang majan hpe shang yu ai rai nga ai. Myen Mung Communist Hpyen Dap a hpyen la ding sa rai nga ai hte ru di rawt malan hpung law law hte chye hkat ai Aung Kyaw Zaw gaw "Myen hpyen la ni a a tsam gaw grai nan yawm taw sai," nga tsun dan ai hku re.
KIA kawn Myen Asuya de bawng masha ni hpe sa ya na lam laika shalai ai rai tim ya du hkra laika htang ai lam ni n nga ai hpe mu lu ai hku re. "An-hte mahtai n lu la ai," nga nna KIA magam gun langai mi tsun ai hku re. "Bawng masha ni bai Myen dap de wa ai rai yang shan-hte hpe Myen Hpyen Dap kaw nna tara ahkyak la ai lam ni mung mai byin wa ai. Shan-hte hpe lak nak shamat ai tara, magam hpe awng dang hkra nlu gun hpai ai tara ni hte htawng 7 ning daram mai hkrat wa ai" nga nna dai KIA magam gun sha bai kahtap sanglang dan ai hku re.
Rudi a myu ni hpe yu maram nga ai masha langai mi tsun ai hta, "Kachin ngu ai ni hpe masha law law wa gaw gasat gala ai lam hta hkrit ma ai. Shan hte gaw Mungkan Majan II hta mung English maga hku nna gasat lawm ai hte Japan ni hpe gau kau ai kaw mung Madung dat gasat lawm wa sai hte law law wa mung shakawn hkrum ai ni re. Shan-hte hta tsun ai ga nga ai 'An-hte lu galaw ai, Dai majaw an-hte lagaw an-hte lu tsap ai' nga ma ai," nga nna tsun dan ai.
Shanglawt hpyen la ni a myit hpe sharawt ya ai lam ni hta, Myen hpyen la ni a lak nak ni gaw Shanglawt Asuya kaw nga ai lak nak ni hte nau n shai ai sha madang maren daram rai nga ai majaw re. Hkaya hpyen dap hta Myen ni kawn hta la ai laknak ni hpe tawn da ma ai. Dai hta Myen Hpyen la ni a laika buk ni, dum n'ta masha sumla ni, phone ni, rung laika pa ni, hte kaga hkum hpai a rung a rai ni mung lawm nga ai. Myen Hpyen la ni lang ai sinat ni, Jat sinat ni, Mortars ni, Ta bawm ni hte kaga hkam bawm ni law law hpe tawn da ai hku re. Dai lak nak ni gaw dai ni prat na majan ni hta jai lang na malai Labau dum ni hta madun tawn da na grau mai na zawn rai nga ai.
Shanglawt hpyen la ni gaw dai lak nak ni hpe pyaw pyaw hte sha madu ding sa rai nga ai Myen Hpyen Dap hpe gasat ai hta lang na rai nga ai. Shanglawt Asuya hta AK-47 hte bung ai sinat ni, Morars ni, Hkam Bawm ni hte kaga hpyen a rung a rai ni hpe galaw shaprawt ai jang rung ni hpe law law hpe sim lum ai shara ni law law hta galaw shapraw nga ai hpe mung na chye lu ai. KIA hpyen dap hta majan hpe ya jang lu gasat nna Professional madang du hkra lu gasat ai hpyen n'gun 8,000 kaw nna 10,000 jang nga ai zawn Mun Kaba (50,000s) rai nga ai Mung shawa hpyen hpung ni mung ya hkyak hkyak gasat nga ai majan pa ni hta shang lawm nga ai hku re.
Myen Hpyen dap a n'gun gaw lak nak kaba rai nga ai. Rai tim Miwa hkran the nyi kahte la ai Laiza zawn re ai shara ni hpe gasat na matu gaw grai yak la nga ai. Mare kaba ni de lam lahkawng hte sha mai matut mahkai ai Laiza gaw yi nam ta hta gasat na matu grai yak la nga ai. Lama wa Myen ni gasat wa ai rai yang gaw Shanglawt Asuya kawn Dingda maga de na lam ni hpe lu kaup ai n'gun nga ai lam mung chye lu ai. Lama wa Myen Hpyen Dap kawn lak nak kaba ni hpe lang ai rai yang gaw Miwa hkran de hkrat bang nna Mungkan a man hta mang hkang byin chye ai baw rai nga ai.
Ya ten du hkra gaw KIA a masing hta ti nang a shara ni hpe makawp na matu sha rai nga ai. Dai majaw mahkrai ni hpe kapaw ai lam ni hpe Myen Asuya kawn Shanglawt Asuya hpe tara n shang uhpung ndau ai kaw nna galaw lai wa sai ku re. "An-hte hpe tara n shang nga nna tsun sai re majaw an-hte mung hkam bawm ni hte kaga makawp maga lam ni law law hpe jau shajin da sai," nga nna Shanglawt Hpyen Dap Dap Ba 5 Up Du Jum Du Kaba Kumbu Din kawn tsun dan wa ai hku re.
Majan n'nan gaw shiny him kayak mahkak ni law law hpe mung byin shangun nga sai hku re. Ya laika ka nga ai shaloi sha pyi Hpyen Hprawng tsin yam masha 17,000 gaw Wunpawng Mungdan Shanglawt Asuya a up kang gin ra ni hta KIO garum gin tum lam kata shanu nga ma sai hku re. Laiza hta tsin yam masha 7,500 nga ai zawn kaga sharan hkan e mung 6,000 jan nga ai lam na chye lu ai. Bai nna ngam nga ai ni gaw Myitkyina zawn re ai Mare kaba ni hte Miwa mung kan e nga ai jing hku ni hpang de shanu nga masai. KIO gaw kawa gin sum 500 jan hpe gap tawn nna masha 7,000 hpe lakawn nga ai.
"Ya ten du okra gas KIO up hkang kaw na the kaga alu bang ai mash ni hte Makam Hpung ni kaw nna garum da ai. Mungdan shara shagu nga ai Jinghpaw Ramma ni la la wa sa garum nga ai. Rai tim a ten na wa ai hte simsa lam n lu yang gaw grai yak wa ai hte Mungdan kata, shing gan kaw na garum gin tum ai lam ni ra rawng wa na re," nga Laiza tsin yam lanu lakawn hpung masha La Rip tsun dan ai.
Bai nna kam ging ai reports ni hta shing gim roi rim ai lam ni Myen Hpyen Dap kawn Mung shawa ni hpe tawt lai nga ai lam ni mu lu ai. Laiza daju Wunpawng Mungdan Shanglawt Amyu Shayi hpung kawn num sha ni hpe roi rip ai mabyin 18 hpe mu da ai hku re. N kau mi gaw sat kau hkrum ai ni mung lawm ng ai. Ndai mabyin ni gaw Jung shata 10 kawn 18 ya laman byin wa ai lam ni sha rai nga ai. Ya hkyak hkyak nga yang KIO mung shawa tsi jaw gawk kaw na Nurse tsi shara num hpe Myen Hpyen La ni roi rip ai lam byin lai wa sai hku re. N'dai tsi sara num gaw mare langai mi hta KIO kawn hpaw da ai mung shawa tsi jaw gawk kaw magam gun ai ai rai nga ai. "Tsi sara num ni hpe roi rip ai lam majan hpang ai kawn ya du hkra kalang mung n na yu ga ai," nga tsun ai.
Majan a majaw n myit mada da ai mabyin lahkawng byin wa ai hku re. Langai ngu na hta Jinghpaw Wunpawng myu sha ni Wunpawng Mungdan Shanglawt Asuya hpe tsep kawp madi shadaw ai lam lu la ai hku re. Lai wa sai ten hta a kyang hten KIO salang hte Du Kaba n kau mi a majaw Mung shawa a tsun ding lut ai lam ni hpe law law lang hkam sha lai wa sai hku re.
Lahkawng ngu na hat gaw BGF masing a majaw simsa lam la ai ten hta kaba wa ai law la ai Jinghpaw Wunpawng ramma ni hpe shadum jahprang dat ai lam rai nga ai. "Yawng gaw Majan shang na hkrai nga mat sai," nga nna hpa ga ga nga ai ramma hpa ga la langai mi gaw jahtau let Laban Naw ku ngut nna Laiza nawku jawng kawn le wa let tsun ai. "Jinghpaw Wunpawng sha ni lawt na ten du sai, Myen Hpyen a la ta kaw nna shanglawt lu ra sai. An-hte gaw Aung San Su Kyi hpe madi shadaw ai. Rai tim shi tsun ai gasat gala n galaw ai hku simsa ai hte shanglawt la na matsin gaw bung li n byin mat sai," nga matut tsun ai.
Majan a majaw KIA Hpyen Dap ai ning mu mung loi li gale mat ai hpe mu lu ai. "Simsa lam hpe Mung masa mahtai n lu tim ra ai Du Kaba hte Salang n'kau mi a n'gup ni mung pat mat sai," nga KIA hpyen la langai tsun ai. Jinghpaw Wunpawng shani yawng Majan hta lai kaga mahtai n nga ai hpe chye tim law malawng gaw simsa let sha nga mayu ma ai. Mung masa hku n tsa jahta nna Mung daw hpe bai lu la na matu myit sharawng ma ai.
KIO Asuya a ga shaga a hkaw a hkang lu Salang Kaba La Nan gaw Jinghpaw Wunpawng shani a ra sharawng ai lam hpe ning nga tsun dan ai hku re. "Langai, gap hkat jahkring ai hpe aten kadun shawng galaw na; Lahkawng, Myen Mungdan ting hta dai zawn byin ra na; Masum, rudi rawt malan hpung ni yawng a gawng malai rai nga ai United Nationalities Federal Council (UNFC) hte Myen Hpyen Asuya mung masa lam jahkrup na," ngu ai lam ni rai nga ai.
June shata 30 ya shani Myen Hpyen Asuya hte Shanglawt Asuya hkrum tsup hpawng let simsa lam jahta ai hta simsa lam de n lu du tim matut nna matut mahkai ai lam ni galaw nga ai hpe chye lu ai. Shanglawt Asuya kawn Myen Hpyen Asuya gaw simsa lam hpe daw dan nan a hkaw a hkang lu ai ni kawn n sa shang lawm ai lam hpe madi madun ai hku re. "Myen gaw an-hte hpe bungli rau galaw nna simsa lam la ga nga tsun ai. Rai tim mung masa myit hkrum la loi li sha pyi n lawm ai sha hpaga lam hpe sha tsun taw ai," nga Du Daju Jum Du Kaba Gun Maw tsun ai.
July shata ga a'ng hta byin lai wa ai Hkaya Majan gaw grai nan kaba ai hte hkrat sum ai lam law ai majan langai mi rai wa sai hku re. Dai hpang kawn majan kaji ni law law byin wa ai rai tim Myen Hpyen Asuya kawn Masin kaba nlu jahkrat ai hpe mu mada ai. Lahkawng maga hku nna n'dai laman lang hte lang hkrum tsup let simsa lam jahta wa ai rai tim mahtai n lu shi ai. Ndai hten hta Jinghpaw Wunpawng Mung shawa ni yawng hku nna sa tik tik let kaja wa ti nang lagaw ti nang lu tsap ai a hkaw ahkang lu ai simsa lam hpe lu na matu myit mada nga ai. Rai tim moi na zawn re ai simsa lam hpe gaw n ra sharawng nga ma sai hku re.
(P.S1 : Mying ni hta '*' shakap da ai gaw shim lam a matu mying madung ni hpe gale da ai re.
P.S2 : Tony Cliff a "New-Generation War In Myanmar hpe Jinghpaw hku bai yu htuk ai hku Ta Tut bai gale da ai re.)
Tony Cliff, a pseudonym, gaw Bangkok kaw daju ai sumla Jurnalist langai mi rai nga ai. Shi hpe matut mahkai mayu yang tonycliff7@gmail.com
de matut la mai ai hku re.
(Copyright 2011 Asia Times Online (Holdings)Ltd. All Rights reserved. Please contact us about sales, syndication and republishing.)


text:
Kachin Politics and Mediation Research Network
Jinghpaw Mung Masa hte Htingram Sawk Sagawn Hpung
Email: kpmrn21@gmail.com
. Mung masa hte myu sha lam hpe dat kasa tai na masha hpe ra lata san ai (Vote and elected) galaw ai hkrang.
Ndai lam hpe Jinghpaw Mung Masa hte Htingram Sawk Sagawn Hpung hku nna mai byin ai ram email hte mung, hkum tut hkrum zup ai masa hku nna mung sawk sagawn la lu ai hpe shabra dat lu ai re. Grau hkum tsup ai hku nna mung bai shana shabra wa na ga ai law. Lawu na hkrang hku sha nrai yang anhte Jinghpaw Wunpawng myu sha ni a gawng malai tai nna myu sha lam hte mung masa jahta ai lam n-galaw ging ai nga nna mung mada ai hpaji chye ai nu wa ni a mu mada lam hpe mung tang madun dat lu ga ai.
Ndai lawu na ra lata masing hpe galaw na lam hta nkau mi gaw, ndai ladat hpe jai lang yang grai bungli kaba na re nga nna shadu na re. Hpa ntsang ra ai ya gaw anhte Jinghpaw mung dan kaw Myu sha dawnghkawn hpe mung jung da sai. Yagon hte Mandalay mare kaba hkan pyi anhte myu sha ni a dawnghkawn hpe hpai nna wang lu wang lang nga mai mat sai tsaban 21 she rai sai majaw ntsang ra nga ai. Laika pa langai sha shabra dat u shaloi mung chying mung shawa masha ni tata san wa na re.
Myu sha gawng malai tai nna myu sha lam hpe bawng ban ai lit hpe la na ni hpe lawu na hte maren ra lata poi galaw nna dat kasa shatai lam galaw ra na.
Hpaji chye ai, mung masa kung ai ni kaw na nlaw htum marai (300) madi shadaw ai rai ra na
Dakasu hpaji hpe sharin nga ai jawng ma ni kaw na nlaw htum marai (1,000) kaw na madi shadaw ai rai ra na
Mung chying mung shawa hpyen dap kaw nna nlaw htum marai (20,000)
Mung chying mung shawa masha hpaji kung ai ni, hpaji madang hpe tsaw hkra sharin ai lam n-nga tim mung masa ningmu hpe dam lada ai hte tsaw ai ningmu nga ai ni kaw na nlaw htum marai (30,000)
Lata san ai shaloi nlawm nmai re ai Wuhpung ni
- Myu shayi hpung
- Ramma hpung
- KBC hte naw ku hpung shagu na ni
- Thai mung dan, Malaysia, Singapore hte Japan mung dan nga Jinghpaw Wunpawng myu sha ni, hpa majaw nga yang ndai mung dan masum gaw Jinghpaw Wunpawng myu sha ni law dik htum nga ai mung dan ngu mai masat masa galaw ai. Bai nna gaga sinna mung dan hkan nga ai ni hpe gaw Email hku nna rai rai Vote galaw shangun ai masing ni hpe lu galaw yang kaja na
- Mung masa hpung ni
- Gaga group ni


text:
Daini Ledo lam Namti lahta Dum Bung mare makau e Myen asuya dap hte Wunpawng Mungdan Shanglawt Hpyendap KIA Dap 11 lapran, aten kadun gap hkat wa sai re.
Dai hpawt daw aten minit 20 daram gap hkat ai lam ginra buga masha ni hku nna chye lu ai.
Bai nna, dai hpawt daw Ledo lam dingyang, Danai de yu hkrat wa ai Myen hpyen ni hpe Loili Hka hte Ting Rat Hka lapran KIA Dung 20 ni bawm hte hkap gasat ai lam matut chye lu ai.
Ndai shara lahkawng majan e wuhpung lahkawng dap hta si hkala kade nga n nga n chye lu shi ai.
Kachin Sub-state, Lahta Sam mung de mung Myen asuya dap ni htu shadu ai lam law wa ai majaw, daini hkying 1 pm daram hta KIA Dung 9 hte Myen hpyen ni Bang Lung Bum hte Kong Mu lapran Numshang Hkyet Ntsa na bum kaw ang katut gasat poi byin wa sai re.
Wuhpung lahkawng maga si hkala shiga n chye shi ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Dai hpawt daw Laiza ginjaw hte deng 10 kata, Myen asuya hpyen hpung ni shang shamu shamawt wa ai majaw KIA maga bawm hte gap shingla ai lam galaw sai re.Dai Myen dap hpe Nam San Yang lupba e KIA bawm hte hkap kapaw ai re lam Laiza shawnglam ginra na KIA hpyendu langai Jinghpaw Shiga Dap KNG de tsun wa ai.
Ndai bawm hte hkap gasat ai hta asuya dap maga si hkala ai nga tim, jahpan hku nna n chye lu shi ai lam shi matut tsun ai.
Nam San Yang mare gaw Jinghpaw mungdaw sinpraw Myitkyina-Manmaw lam ntsa, KIA ginjaw Laiza a sinna dingdung maga deng 10 daram hta nga ai re.
Dai mare hte ni ai, Seng Mai kahtawng de mung Gangdau Yang e daju ai asuya hpyen hpung hte KIA dap lapran, mani shani kaang hpang aten gadun gasat gala majan byin wa sai.
Dai majan hta Myen dap maga marai 4 si nna kaga 10 jan hkala ai lam KIA shawnglam shiga ni hta tang madun ai.
Lai wa sai masum ya kaw nna Myen hpyendap ni gaw shawoi na hta grau KIA ginjaw ginra Laiza maga de lak lak lai lai ‘hpyen masa shamu shamawt ai lam ni, dap galai gachyai hkrang hte hpyen n-gun jat ai lam ni’ galaw wa ai lam KIA shawnglam shiga lawk tsun ai re.
Asuya hku nna ‘Munghpawm Simsa Lam Zuphpawng- Tsaban 21 Panglong’ galaw hpang ai hpang, tatmadaw hpyendap maga amyusha rawt malan hpung ni ntsa majan baw gasat ai lam ni ninggam jat galaw wa ai majaw, ya ten Jinghpaw, Sam hte Kayin mungdaw ni hta majan grau laja wa nga sai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
October 29 ya shani Naypyidaw a Simsa lam tam ningbaw san tawn sai Brig. General Thein Zaw kaw na KIO Ningbaw Kaba Lanyaw Zawng Hra hpe laika shagun ai hta lawm ai madung lachyum gaw, ya ten Myen Asuya hte Wa, Sam, Karen, Mon laknak hpung ni simsa lam hpe hkrum shaga hpang nga sai KIO/KIA ni hku nna mung ya byin nga ai hpyen majan hta grau sawng ai majan masing hpe nhkrup sha mayu yang lawan Asuya masing jahkrat nga ai simsa lam hta hkansa galaw mu ngu ai rai nu ai.
KIO Ningbaw kaba kaw na November 1, 2011 ya shani bai laika htang ai hta.
(1) Mungdan ting simsa lam galaw sa a lu na hpe kam ai lam.
(2) Shaning grai na wa sai ndai dinghku majan hpe hpa-ran na matu gaw maren mara ahkaw ahkang hta npawt tawn nhtawm mung masa bawngban hpang wa ra ai lam.
(3) Mungdan Asuya kaw nna Mung masa mayak langai hpe hparan sa wa na ngu ai hkamla ai lam hte hparan jahkrup sa wa nhtawm shada kam hpa ai lam hpe gaw de sa wa ging ai lam.
(4) Mung masa manghkang hpe majan hte dawdan ai nre sha mung masa mahtai tam bawngban jahkrup yang chyu sha tut nawng simsa lam maibyin lu na hpe kam sham ai lam.
(5) Myenmung Ethnic ni hte Asuya lapran dinghku majan byin nga ai lam hpe tengman ai myit hte npawt gawn nhtawm simsa lam tam wa ai ten hta raitim yawng hpe maren mara jahkrup yang htaphtuk manu ai lam ni ka htang dat ai lam chye lu ai.
Myen Asuya hku nna dingman ai lam hte amyu bawsang ni hpe maren mara mung masa ahkaw ahkang jaw na policy ntawn da ai zawn mung masa simsa lam bawngban na matu myit galu kaba hte yaw shatawng shada ai lam tsep kaw nnga ai lam gaw asan sha dan dawng nga sai. Thein Zaw wa a laika hpe KIO/KIA ni nlu la shi ai kaw na Jinghpaw Wunpawng BGF hte Pyithutsit ni hpe KIO/KIA hpe ninghkap shangun ai lam sha n-ga majan masing ni hpe mung jau tau jahkrup bawngban tawn chyalu re hpe chye lu ai.
Thein Zaw wa a laika shagun ai October 29, 2011 ya shani nan Pe-gu kaw na Div 88(Tatma) hpe Jinghpaw mung de shalun hpang nga sai. Matut nna Div 44,66,77 ni hpe mung sa taw nga sai hpe kam ram ai shiga lawk kaw na chyelu ai. Ngu mayu ai gaw Myen Asuya kaw nna Thein Zaw a laika hte Hpyen hpung kaba hpe kalang lata rau jinghpaw mung de sa nhtawm jinghpaw mahpaw yawng hpe sat shamyit na masing rai nga ai hpe asan sha chye lu nga sai.
November 1, 2011 ya shani Myitkyina masha ni hpe shaup kau lu na matu Electric Power line hpe Myen hpyen dap kaw na shawng kapaw di kaw ai hpe mung mu chye ai mare masha ni kaw na chye lu ai.
November 2, 2011 ya shani kaw na Div 88 hpyen hpung ni gaw Myitkyina sinpraw hkran de hpyen hpung kaba hte Gumra dap ni hpe jahpawt hkying 1:00 am kaw na mali hka sharap nga sai lam mung chye lu ai.
Myen Hpyen ni a masing gaw shara magup KIO/KIA ni hpe gasat matep na masing hte KIO/KIA ginjaw hpe lung hpya na masing gaw ya ya nan hpang nga sai hpe chye lu ai. ndai majan gaw simsa lam tam ai majaw kasat ai majan ngu tsepkap nmai tsun sai..Tatma 3-4 lang nna gasat ai majan gaw Dinghku majan madang hta jan mat nga sai sha n-ga Amyu langai hpe shamyit kau na masing kaba hta jan nna kaga myit mak nga na lam nnga sai.
Jinghpaw Wungpawng Amyu sha yawng ndai ten hta dum hprang ra sai lam gaw..KIO/KIA ngu ai nnga mat nna Jinghpaw Wunpawng Amyu sha ni a Amyusha ahkaw ahkang hpe Myen ni ap ya na rai ma ai kun? kadai hpe ap ya na rai ta? Jinghpaw Wunpawng Amyu sha ni mung masa the mung masa hku nna htawm hpang prat hkrat sum wa ai rai yang Ya Myen Hpyen ni hpe garum la nga ai BGF, Pyithutsit hpung ni ningbaw ningla ni hta labau hka kap wa na re hpe gaw asan sha dum hprang tawn ra na ga ai.
Daini anhte Jinghpaw Wunpawng Amyu sha ni yawng Myithkrun kahkyin gumdin nhtawm anhte amyu sha ni hpe sat shamyit hkyen nga ai Mung maden Tai Hpyen ni hpe anhte a lamu ga kaw na lahkrip ra ra jawm gasat gawt shapraw na matu mahtang rawt sa wa saka, htawm hpang anhte myit malai ai ten ndu lu na matu ya jang hpyen hpe jawm gasat saka.. Myo kata nga ai ni mung Porter hprawng hkawm na malai hpyen ni a laknak hpe kashun la nhtawm Myo kata kaw nan majan hpyenman hpaw gasat hpang wa ra sai.
Ndai daram kaba ai Myen Hpyen hpung hpe gasat dang mala kau lu na matu Hpan Karai kaw na shaman chyeju hte chyu sha mai byin ai majaw Mungdan kata shinggan Jinghpaw Wunpawng Amyusha yawng mung ya ten hta hputdi ra ai aten rai nga saka ai, Lusha gam akyu hpyi nhtawm Karai Kasang kaw na mauhpa chyeju hkam la lu na matu mung ndai ten ahkyak nga saka ai.
Myen mungdan a mung masa sat lawat mahkrum madup hte maren ya majan gaba hte Jinghpaw hpe shamyit na masing gaw Jinghpaw Wunpawng Amyu sha malawng a matu Chyoi Pra ai shata lahkawng laman (Nov-Dec)Jinghpaw Mung shawa hpe shagri brep hkra galaw nhtawm KIO/KIA n-gun kya ai ten hta shanhte ra ai hku Jinghpaw Wunpawng Amyusha hte mungdan hpe up hkang lu na matu jahtum chyalai n-gun kaba dat nga ai lam re hpe asan sha mu mada nga sai.Anhte Wunpawng amyu sha ni hku nna yawng myit mada ai Amyu sha ahkaw ahkang hpe galaw la na mung ndai ten ahkyak dik ladaw langai rai nga saga ai, ndai ten myithkrum kahkyin gumdin nhtawm shakut ai nrai yang htawnghpang na manghkang hpe hparan lu na matu gaw grau yakhkak mat wa na re majaw ndai ten hta tinang du nga ai shara kaw na Amyu sha lawt lu lam hpe tinang dangdi lu ai atsam hte shang lawm let Mung maden hpyen kaba hpe jawm gasat awng dang la na ten rai sai lam tang shana dat nngai rai.
Malizup Baren Ninggawn
November 2, 2011


text:
Sunday, August 8, 2010
Hka Zu shat mai
Tsawra ai manang ni e hka zu shat mai bai shadu sha ga.
ra ai a rai ni.
1 Jum
2 Sha-nam
3 Sau
4 Sha-kau hpraw
5 sha-kau hkyen lap
6 Hkoi sau (Hka-yu-si)
7 peper
dai hte sha re ,
Shawng n-nan Hka zu hpe baw kaw na hkyi ni la kaw na ka-ang kaw na ga na, ka shing da na , ngut jang jum chyi mi hte peper bang na ga-yau taw da na.
Sha kau hpraw hte sha nam hpe mung a pa pa di ga lap da na. Sau di dun na sau kachyi mi bang na hka zu hpe ga-ngaw (5 min) ram sha ga-ngau na, shaw da na.
Ngut jang sha-nam hpe shawg ga-ngau na loi mi ma nam hawm wa sai nga jang shakau hpraw hpe bai bang dat na lai mi hkraw wa jang, mi ga-ngau da ai Hka zu hpe bai bang na Hkoi sau bang na, sha lau ya na, ngut jang hka kachyi mi bang na ma gap da na,loi mi na jang chyim yu na jum ni mu jang shakau hkyen lap bang na grai mu ai Hka zu shat mai hpe
mai sha sai,,,
Shadu sha ai ni yawng grai mu hka lu shadu sha mung ga !!!!!!!
Tsawra myit hte,
nwaichyim
Wednesday, August 4, 2010
Shat htoi re ai
Sunday, May 30, 2010
Dumsu Shan Shadu
Hello! manaw manang ni yawng hpe shakram dat ai re.Daini nwai namchyim kaw nna shat mai dami bai shachyen ya mayu ai re.Dai gaw dumsu shan shadu re.
Ra ai arung arai ni gaw..
1.Dumsu shan
2.Shakau hpraw/hkyeng
2.Mahkri Sum
3.Gala masala
4.Shanam
5.Chicken powder
6.Jum
7.Sau
8.Hpak Gyi ni re.
Shawng n nan gaw dumsu shan hpe tinang ra ai ram loi kaji ji di tawk nhtawm,jum,chicken powder ni hte manat da na,shkau hpraw/hkyeng hte shanam ni hpe htu(sh) mani hkra tawk nhtawm e mahkri sum hpe mung tawk nna shan hte gayau na gala masala ma bang na sau loi hte hka loi mi bang na 30 mins ram shadu da na.Ngut jang ban kaw sha tsawm nna hpak gyi gamun bang nna mai sha sai re.
tsawra shawang myit hte
nwai namchyim
Wednesday, May 19, 2010
Wa-shan hte Ma-kru ga-ngau re ai,,,,,,,,
Tsaw ra ai manaw manang ni e , ndai kalang gaw Makru hte Wa shan bai shadu sha ga,,
Ra ai a rai ni.
1. Jum
2. Shakau hpraw
3. Majap
4. hkoi sau
5. Sau
6. Mahkri sum (myin myin re)
7. Shanam
8. peper
dai ni sha re ai .
Shawng n-nan e Wa-shan hpe a hpa2 di mawt na, Ma-kru hpe mung a hpa2 di a shin na mawt na,,
Mawt dai ai Wa-shan kaw jum,peper, Hkoi sau , shanam a hpa2 di mawt bang na gayau da na,,,
Ngut jang sau di dun na majap ra ai ni,, majap hpe shawng ga-ngau na,, shakau hpraw hpe a dep na bai bang dat hkut wa jang mi gayau da ai Wa-shan hpe bai bang dat na,
Wa-shan hkut wa jang,, Ma-kru kaw peper kachyi mi bang na, Mahkri sum kaji ji mawt da ai hpe bai bang dat na shalau ya na hkut jang gaw mai sha sai .
Tsawra myit hte ,
N wai nam chyim shat gawk.
Ra ai a rai ni.
1. Jum
2. Shakau hpraw
3. Majap
4. hkoi sau
5. Sau
6. Mahkri sum (myin myin re)
7. Shanam
8. peper
dai ni sha re ai .
Shawng n-nan e Wa-shan hpe a hpa2 di mawt na, Ma-kru hpe mung a hpa2 di a shin na mawt na,,
Mawt dai ai Wa-shan kaw jum,peper, Hkoi sau , shanam a hpa2 di mawt bang na gayau da na,,,
Ngut jang sau di dun na majap ra ai ni,, majap hpe shawng ga-ngau na,, shakau hpraw hpe a dep na bai bang dat hkut wa jang mi gayau da ai Wa-shan hpe bai bang dat na,
Wa-shan hkut wa jang,, Ma-kru kaw peper kachyi mi bang na, Mahkri sum kaji ji mawt da ai hpe bai bang dat na shalau ya na hkut jang gaw mai sha sai .
Tsawra myit hte ,
N wai nam chyim shat gawk.
Subscribe to: Posts (Atom)


text:
Myit rum manang ni, dai ni gaw, "Jinghpaw Ga Malai" kachyi mi ka dat ai. Hti sharawng na re ngu kam ai majaw, ten lu jang bai matut ka ka rai na yaw. Ngwi pyaw nga myit ga.
JIC+++read more+++
"Jinghpaw Ga Malai"
Apu magaw ai n mu,
Amyit magaw ai she mu.
Arawng mala ,
Wan-yam shama.
Aten n du share,
Ten du jang mauhke.
Aten hpe n jahpu,
Lu su sut n maku.
Abum adup nna "Yu" shama,
Hka adup nna "Nga" shama.
Aga tsan ai gaw ana,
Nra tsan ai gaw awa.
Bau nsen madat,
Manawt di kangat.
Bujung bu yang bu wawng wawng,
Chyaru nang yang shi mawng mawng.
Bungli gaw n shingdi,
Ahkum gaw gaja sumli.
Bunghkum gaw shatsaw,
Amyit gaw lawsaw.
Chyu tauba langai jawm chyu,
Hka zinwa langai jawm lu.
Chyahkan mahti sai n pru,
Shu mahti mun n tu.
Du magam ga gaw hpu,
N hkut nai gaw daru.
Du kasha hpe kadai n sharin,
Sumbwi ju hpe kadai n matin.
Du kajawng yang salang kama,
Hpaga htawt yang joi htawt hka.
Ga gaw nbung,
Mali hka gaw dingdung.
Ga kaja gaw n ngwi,
Tsi kaja gaw n dwi.
Ga lai yang hka tai,
Jum lai yang sha n mai.
Ga lai yang n ju,
Jum lai yang n mu.
Ga kadun tsun yang manu dan,
Nau ga law ai nta manang tsan.
Gale mi san,
Kanu hkan.
Gwi kabu ningmai kangat,
Masha kabu myiprwi hkrat.
Shanglawt Tsing
(8.5.2012,5:00AM)
Matsing :
: Ten lu jang bai matut na.


text:
MAJAN TSIN-YAM
MAJAN TSIN-YAM
Pak pung ngoi sinat mahku,
Amyawk mawta gap sharu;
Rawt malan hpyen hte asuya,
Majan gasat ma ai da.
Gumgai dingla ma kaji,
Mahkawn shabrang hkrit shari;
Htaw de le de hprawng kagat,
Makoi gyem di atsam dat.
Kajawng kaja gwi grai wau,
Myen hpyenla ni hkawm larau;
Wu wu di di hpyen mawdaw,
Gau ginhkrang ai hpyenla htaw.
Tatma hpyen ni hkawm kabrawng,
Mungmasha ni hkrit kajawng;
Buga nga na hkrit tsang hpa,
Myen hpyendap ni zingri na.
Shim ai shara sawn sumru,
Hpyen hprawng yen na gan myit lu;
Mare kaba de htawt sit hprawng,
Bumga jarit n-gaw htawng nawng.
Gumgai dingla hkawm n jin,
Yu gawn ai ni she dau yin;
Ka gun Ma dun, bum lam hkawm,
Ba ai Ma gaw hkrap di lawm.
Gun ai ka gaw bai di hkrat,
Lang ai rai mung bai tat dat;
Tsupni tsupnawn ka hta tup,
Buhpun nba buri sup.
N dang n la gun goiwat,
Hkringsa shara bai jahkrat,
Hkumgawng puba salat lwi,
Hkrit di hkawm yang grai gau-ngwi.
Dinghku sutgan kau tawn da,
Asak lawt hkra hprawng hkawm ra,
Kawsi hpang gara kan she kru,
Majan tsin-yam myiprwi pru.


text:
Miwa-Myen lamuga jarit manghkang byin pru wa ai lam kadun mi
1954 ning December shata hta (wunji juk) U Nu gaw Miwa mung de sa ai. Dai shaloi (wunji juk) U
Nu gaw Miwa mung (wunji Juk) Chou En-lai hte shada ngwi pyaw simsa ai hku arau nga pra na tara masa (5) hte seng nna ga sadi laika galaw ai. (Wunji juk) 2 a shana shabra ai laika hta labau e tawn da ya ai lamuga jarit mang hkang ni hpe mungdan 2 a asuya ni gaw tsaw ra shawng myi hte hku hkau ai lam nhten ai sha hparan shangut la lu na matu nga nna lawm wa ai. 1955 ning November shata 20 ya shani munghpawm Myen mung kata e rai nga ai Wa mungdaw kata de Miwa hkyeng hpyenla ni shang wa ai hte munghpawm Myen mung hpyenla ni hte katut nna gap hkat ma ai. Munghpawm Myen mung asuya gaw Miwa hkyeng hpyenla ni mung hpawm Myen mung kata de shang wa ai hpe ninghkap nna bai htingnut na matu Miwa asuya hpe hpyi lajin ai.
Miwa asuya gaw ya shanhte a hpyenla ni shang nga ai shara hpe Miwa e madu ai shing nrai munghpawm Myen mung e madu ai ngu ai hpe atsawm sha garai nsang lang ai. Miwa mung asuya hku nna shanhte madu ai ngu kam ai majaw hpyen dap hpe n htingnut la lu ai nga nna laika htang ai. Munghpawm Myen mung asuya gaw, Wa mungdaw gaw 1941 ning hta Miwa asuya hte Myen mung asuya (Ingalik) ni galaw da ai ga sadi laika hte maren munghpawm Myen mung e madu ai ngu nna bai htang ai.
Bai Miwa asuya gaw, dai 1941 ning na ga sadi laika gaw Miwa asuya Chang Kai Sheik hpe Ingalik ni ma ja e dang sha nna galaw da ai ga sadi laika re majaw nhkap la lu ai lam laika bai htang ai. Dai zawn mungdan 2 na asuya ni nhti nhtang rai laika ka hkat nga ai aten hta munghpawm Myen mung, Jinghpaw mungdaw a dingdung jahtum Putau ginwang, Lung Saing ginra de Namni Lahka bum lapran lam hku Miwa hkyeng hpyenla nkau mi munghpawm Myen mung kata de shang wa ai.
Ndai zawn asuya shada da shim ai hku nhti nhtang laika ka hkat nga ai aten hta 1956 ning July shata 31 ya shani shapraw ai (The Nation) shilaika hta Miwa hkyeng hpyenla ni gaw munghpawm Myen mung kata de tawt lai shang bang wa ai lam, lawm pru wa ai. Dai shaloi she mung masha ni chye wa ai. Asuya gaw nin dang ai.
1956 ning August shata praw 4 ya nhtoi hte Miwa Mungmasha Gumsan Mungdan (wunji juk) Chou En-lai gaw, dai aten e Hp.S.P.L ningbaw rai nga ai U Nu hpang de laika langai ka dat ai. Dai laika hta
(A) Munghpawm Myen mung na shilaika nkau mi gaw Miwa Mungmasha Gumsan Mungdan hte hku hkau ai lam hten run hkra ka nga ai majaw ahkum ya na matu,
(B) Miwa hpyenla ni hku nna jarit tawt nna lai bang ai nre ai sha, nkau mi kachyi kachyaw shut shai ai sha re ai lam,
(C) Ya yang na mabyin masa hte maren mungdan 2 gaw simsa ai hku arau nga pra sa wa na, ngu ai lam ni lawm nga ai.
Munghpawm Myen mung na kaga shilaika ni hte maigan shilaika ni hta Miwa hpyen dap ni jarit tawt lai ai lam hpe ka wa ma ai. 1956 ning August shata 8 ya shani U Nu gaw Hp.S.P.L. ningbaw hku nna ndau shabra laika langai mi ka shapraw ai. Kadun ai hku nga yang, lamuga jarit lam hpe munghpawm Myen mung hte Miwa mung ni gaw jinghku mungdan ni hku nna lawan dik ai hku ngut hkra hparan na. Mungdan lahkawng a chye na hkat ai lam hten run shangun ai hku ka ai lam ni hpe koi gam na matu shilaika sara ni hte mung shawa ni hpe hpyi lajin ai lam ni rai nga ai.
1956 ning August shata 29 ya nhtoi hte Miwa asuya gaw munghpawm Myen mung asuya hpang de laika htang dat ai hta
(A) 1941 ning jarit hpe nhkap la lu ai, raitim mungdan langai hte langai hku hkau ai lam nhten na matu hte ntsen nrup ai lam nnga na matu jarit masat a maga mi de Miwa hpyen dap ni hpe htingnut shangun na. Ndai Miwa hpyen dap ni htingnut mat wa ai shara hta munghpawm Myen mung hpyenla ni hpe nshang shangun na,
(B) 1911 ning e Ingalik asuya, Miwa asuya de jaw da ai laika hte maren Hpimaw, Gaw Lang, Kang Hpang, kahtawng masum lamuga gaw Miwa asuya madu ai lamu ga re. Ndai kahtawng ni hta munghpawm Myen mung a hpyen dap ni dap jung nga ai. Dai Myen dap ni hpe mung htingnut ya mi.
(C) 1954 ning (wunji juk) 2 a myit hkrum da ai lam ni hpe jahten sharun nna Myen mung a dingdung de ang ai lamuga ni hta munghpawm Myen mung a hpyen dap ni shang nhtawm dap jung nga ai. Dai hpyen dap ni hpe mung htingnut ya mi. Ya na zawn htingnut mat wa ai shara ni hta Miwa hpyen dap ni mung nshang na re.
(D) Lamuga jarit manghkang mahkra hpe hparan na matu mungdan lahkawng myit hkrum ai komishin (commission) langai hpaw na matu Miwa asuya myit hkrum ai.
Ya na zawn Miwa-Myen lamuga jarit manghkang hte seng nna mungdan lahkawng asuya gaw, myit jasat shai ai lam ni, myit nru nra re ai lam ni nga wa ai majaw munghpawm Myen mung asuya gaw Miwa asuya a myit hpe chye na matu Hp.S.P.L ningbaw U Nu hpe Miwa mung de dat na lajang ai. Miwa asuya mung langai hte langai chye na hkat ai lam lu na matu shaga ai. Dai majaw hku hkau mishin (mission) ngu amying jaw nna U Nu hpe ningbaw shatai let, U Nu a madu jan Daw Mya Yi, Tara wunji U Myint Thein (ya tara wunji juk) hte madu jan, Maigan matut mahkai rung dinggrin amu madu kaba U Tun Shein, Maigan matut mahkai rung lamuga jarit hte seng ai laklai Du U Khin Nyunt, Hp.S.P.L. hpung ginwang Du Bo Tin Maung Gyi, ni lawm ai (mission) hpung hpe 1956 ning October shata jahtum na bat hta Miwa mung de dat dat ai.
Ndai zawn U Nu a hpung hpe Miwa mung de dat dat ai lam hta Maigan matut mahkai rung, lamuga jarit hte seng ai kaw nna tang madun ai a ntsa e (subcabinet) a 1956 ning October shata 21 ya shani na zuphpawng e daw dan ai hte maren U Nu a (mission) hpung hpe lawu na hte maren matsun dat ai.
1. Miwa asuya a myit jasat hpe chye hkra sha sagawn na.
2. Miwa asuya hku nna labau hpe madun nna lamuga ni hpe wora hpyi ndai hpyi rai wa jang, myit hkrum ai lam hpa mung n galaw ai sha manghkang ni hpe bai la wa na.
3. 1941 ning jarit masat hpe Miwa asuya hkap la na matu chye na hkra tsun na.
4. 1948 ning munghpawm Myen mung shanglawt lu ai aten na lamuga jarit hte maren kadai mung kadai tinang a shara kaw nna nsit nhtawt ai sha nga na matu Miwa asuya hpe chye na hkra tsun na, ngu ai lam ni re.
Ndai matsun ni hpe U Nu mung myit hkrum hkap la nna matsun ai laika langai mi hpe la sa mat wa ai. U Nu hte hpung ni gaw Miwa mung Peking mare de du ai shaloi asuya hte kalang, lahkawng lang lamuga jarit manghkang hpe bawng ban ma ai. Ndai zawn bawng ban ai hta Miwa asuya gaw U Nu hpe lahta e tsun lai wa sai 1911 ning hta Ingalik asuya e Miwa asuya hpe ka ya tawn ai laika hpe madun nna, Hpimaw, Gaw Lang, Kang Hpang ninghtawn masum hpe hpyi ma ai. Dai shaloi U Nu gaw wunji hpung kaw nna jaw dat ai matsun ni hpe malap kau nhtawm npawt nhpang kaja nka ja hkaja yu ai lam hpa nnga ai sha, kalangta Miwa asuya a hpyi shawn ai lam gaw laika hte madun lu ai re majaw tara ai, ngai gaw myit hkrum ai ngu nna tsun kau dat ai. Shi hte rau hkan sa ai ni gaw Miwa ni a man e kalangta tsun na yak ai majaw bawng ban hpawng hpe hpang e kalang bai bawng ban na lam hte dai manghkang ni hpe hkaja na matu tsun nna bawng ban hpawng hpe jahkring kau ma ai.
Hpang e kalang bai bawng ban ai lam garai n galaw yang, hpung hta lawm ai nkau mi gaw, ya Miwa ni hpyi ai lamuga gaw Jinghpaw mungdaw e ang ai majaw Jinghpaw mungdaw ningbaw ni hte bawng ban ra ai lam npawt nhpang gaw da ai tara upadi pukma 200 hte maren, Jinghpaw mungdaw kongsi a myit hkrum ai lam hpe lu la yang she ngut kre lu ai lam U Nu hpe tang madun ma ai. Dai majaw U Nu gaw hpang kalang bai bawng ban ai hpawng hta Hpimaw, Gaw Lang, Kang hpang kahtawng masum lamuga hte seng nna munghpawm Myen mung a npawt nhpang gaw da ai tara upadi hte maren Jinghpaw mungdaw hta lawm nga ai majaw Jinghpaw ningbaw ni a myit hkrum ai lam hpe lu ra ai. Dai majaw Jinghpaw ningbaw ni hpe shaga ya mi ngu nna Miwa asuya hpe tang madun wu ai.
Dai majaw Miwa asuya gaw nbungli langai mi dat nna sumtsan dat kasa U Hla Maung, amu madu kaba U Tun Shein, laklai Du U Khin Nyunt ni mung hkan lawm wa ai. Dai ni gaw 28-10-56 ya shani Yang Gung de du wa nna mabyin masa lam hpe asuya hpe tang shana ma ai. U Nu hte Miwa Mungmasha Gumsan Mungdan asuya a ra sharawng ai hte maren, Jinghpaw mungdaw ningbaw Zan Hta Sin, mungdaw ningbaw dingsa ni rai nga ai Sama Duwa Sinwa Nawng, Duwa Zau Lawn, Jinghpaw mungdaw wunji dap amu madu kaba Major Shan Lone ni gaw sumtsan dat kasa U Hla Maung, amu madu kaba U Tun Shein a malai maigan matut mahkai dap amu madu Mr.Barrington, laklai du U Khin Nyunt ni hte rau October shata 30 ya shani Miwa nbungli hte Yang Gung kaw nna Peking de rawt sa wa ra ai. Dai zawn garai nsa ai shawng shani, October shata 29 ya shani hta munghpawm Myen mung asuya wunji hpung zuphpawng langai mi gaw nna lawu na dawdan ai lam 2 hpe jahkrat ai:
1. 1948 ning munghpawm Myen mung shanglawt lu ai aten e nga nga ai lamuga jarit hte maren ding yang naw rai nga na matu Miwa asuya hpe hpaji jaw shadut na.
2. Lahta nambat 1 na lam hpe nhkap la ai rai yang, lamuga jarit shara yawng mayawng hpe langai sha hku nmyit ai sha, daw hte daw bawng ban na.
3. Mungdan lahkawng na dat kasa ni lawm ai lamu ga jarit shara jep sagawn komishin (commission) langai hpaw nna Miwa-Myen lamuga jarit hpe atsawm sha jep yu na myit hkrum ai, ngu ai lam ni rai nga ai.
Dai wunji hpung zuphpawng hta Jinghpaw mungdaw wunji Zan Hta Sin gaw, Miwa asuya hpyi ai Hpimaw, Gaw Lang, Kang Hpang, lamuga gaw moi chyaloi nhkoi kaw nna Miwa ni galoi mung n up hkang yu ai majaw Miwa asuya hpyi ai hte maren njaw lu ai lam aja awa ninghkap ai. Dai shani na (cabinet) ka matsing hta adan aleng mu lu ai. Wunji hpung a dawdan ai lam hpe kanan galaw nna U Nu hpang de mung langai mi shagun dat ai. Wunji hpung a dawdan ai lam hpe nan U Nu gaw nra sharawng ai majaw aput angun nga nna nhkap la ai lam hpang e she chye lu ai.
Jinghpaw mungdaw ningbaw ni gaw October shata 31 ya shani, Peking mare de du mat wa ma ai. Dai du ai shana e mung U Nu hte lamuga jarit manghkang lam bawng ban ai shaloi, U Nu gaw Miwa maga de na hpyi shawn ai lam gaw tara ai, myit hkrum yang mai ai nga nna tsun ai. Jinghpaw ningbaw ni maga de nna Hpimaw, Gaw Lan, Kang Hpang gaw Miwa e galoi mung n du yu ai rai nna njaw lu ai lam, ya nga nga sai lamuga jarit hte maren nga yang mai ai lam tang madun ai shaloi mung, U Nu hku nna Jinghpaw ningbaw ni tang madun ai hpe myit n-gut wu ai.
Jinghpaw mungdaw ningbaw ni hte U Nu a bawng ban hpawng hta U Nu tang shana ai lam langai mi gaw, “hpa mi byin yang byin, Miwa mung gaw laika hte madun lu ai majaw shanhte hpyi ai hpe jaw nna lawan ga sadi laika galaw yang kaja ai. Ahkying garawt nga yang lamuga jarit hte ni ai nanhte mungdaw masha ni sha jam jau na. Nanhte she mung madung asuya hpe chyahkring hkring sha shawk shana na re. Dai majaw shanhte hpyi ai hte maren lawan myit hkrum kau yang kaja ai.” nga ai re.
November shata praw 1 ya shani, jahpawt hkying 10:30 kaw nna shana de hkying 1:00 du hkra, Miwa mung asuya maigan matut mahkai rung e, munghpawm Myen mung maga na wunji Zan Hta Sin, Sama Duwa Sinwa Nawng, Duwa Zau Lawn, tara wunji U Myint Thein, sumtsan dat kasa U Hla Maung, amu madu Mr. Barrington, laklai du U Khin Nyunt ni lawm nna, Miwa Mungmasha Gumsan Mungdan asuya maga na nambat 2 maigan matut mahkai wunji Chou An Fu, Myen mung hte seng ai Mi wa sumtsan dat kasa Yu Chon Min, maigan matut mahkai dap amu madu ni lawm nna lamuga jarit lam hpe bawng ban ai. Bawng ban hpawng hta Miwa asuya maga de nna tang madun ai lam ni gaw,
(1) 1911 ning hta Ingalik asuya e Miwa asuya hpe jaw da ai laika hte maren Hpimaw, Gaw Lang Kang Hpang gaw Miwa e madu ai re majaw Miwa mung de ap ya na.
(2) 1941 ning jarit masat hpe Miwa asuya myit hkrum na matu yak ai. Yak hkak ai lam law law nga ai.
(3) Lahta na (Mac Mahorn line) hpe mung bai jep yu nna, Tibet asuya a myit jasat hpe chye ai hpang she mai ngut ai. Rai tim dai (Mac Mahorn line) gaw yak hkak ai lam nga na n shadu ai, ngu ai lam ni tang madun ma ai.
Dai bawng ban hpang hta Miwa asuya maga na ningbaw nna shaga ai wa gaw nambat 2 maigam matut mahkai wunji Chou An Fu re. Munghpawm Myen mung maga na ningbaw nna shaga ai gaw Jinghpaw wungdaw wunji Zan Hta Sin re.
Munghpaw Myen mung maga na Jinghpaw mungdaw wunji tang madun ai lam ni gaw,
(1) Ya nga chyalu lamuga jarit hte maren kadai mung kadai tinang a shara kaw nna nsit nnawt ai sha ding yang nga na matu mungdan lahkawng na asuya ni myit hkrum na lam.
(2) 1911 ning hta Ingalik asuya e Miwa asuya hpe kajaw da ai laika gaw Ingalik mung maden wa hte Miwa asuya ni shada da ka jaw ka ya hkat ai laika sha re. Ga sadi laika nre. Hpimaw, Gaw Lang, Kang Hpang lamu ga gaw Miwa e uphkang ai hpe galoi mung nhkam sha yu ai. Dai majaw dai ninghtawn masum hpe njaw lu ai, ngu ai lam re.
(3) Ndai kaw laika hti ai shawa dinglik yu lu na matu tang madun mayu ai lam gaw, Miwa asuya gaw ga sadi laika hte ngang ngang kang kang rai nga sai 1941 ning na ga sadi laika hte (Mac Mahorn line) masat ai ga sadi laika ni hpe hkap la na yak ai nga nna lam amyu myu madun tsun nhtawm, ga sadi laika mung nrai, jaw ya hkat ai shagun laika langai misha rai nga ai 1911 ning na laika hpe sakse madun nna lamuga hpyi ai lam gaw gara hku myit jasat nga ai hpe chye lu nga ai.
Dai November shata praw 1 ya shani, shana de hkying 6:30 aten kaw nna Miwa asuya e saw shaga ai hte maren, dat kasa hpung masha yawng hte gaw Rusha satkat (circus) poi sa yu ga ai. Poi jahkring mi hkring sa ai aten hta kaga masha ni zawn shinggan pru namsa na matu Miwa ningbaw ni mung shinggan de chyahkring mi pru ma ai. Shinggan de pru nna poi gawk de bai shang ai shaloi, poi gawk chyinghka lam e tsap nga ai U Nu gaw Jinghpaw mundaw wunji Zan Hta Sin hpe lahpa e gumhpuk nna, sa U Zan Hta Sin nang hpe ngai la nga ai na sai, ahkyak ai ga tsun na nga ai, nga nna manam gawk langai mi de shaga sa mat wa ai. Manam gawk e U Nu hte kaga Myen mung hte seng ai sumtsan dat kasa Yu Chon Min mung du sa wa ai.
Dai shaloi U Nu gaw, “gai, U Zan Hta Sin, dai ni nang hte Miwa ni bawng ban hpawng hta ndai lamuga jarit lam gaw ningbaw kaba U Nu ngut jang ngut ai, anhte gaw hpa tsun na lam nnga ai, ngu nna nang tsun ai da aw? Dai hku nga yang ngai mung kabu ai. Dai na jang ga sadi laika galaw kau na, kaning law” nga nna ja ai myi man hte san dat ai. Duwa Zan Hta Sin gaw, “ ngai shing ngu ntsun nngai. Anhte tsun htai lai ai ga ni yawng ka matsing da ai nga ai” ngu bai tsun ai. Dai shaloi U Nu gaw, “nang gaw ngai hpe amyu mi tsun ai. Miwa ni hpe amyu mi tsun ai, hpa kaja ai i? Miwa sumtsan dat kasa wa gaw nang dai hku tsun ai nga nna tsun nga ai,“ nga nna tsun ai.
Duwa Zan Hta Sin gaw, “ngai Miwa hpe amyu mi, ningbaw kaba hpe amyu mi ntsun nngai. Bawng ban hpawng hta lawm ai masha shagu hpe san yu u,” ngu nna tsun dat ai shaloi Duwa Zau Lawn mung, “ningbaw kaba tsun ai zawn U Zan Hta Sin ntsun ai, anhte yawng nga ai,” ngu nna madi shadaw dat ai. Shaloi she U Nu gaw myi man ntsawm ai hte Miwa sumtsan dat kasa wa hte rau gawk kaw nna pru mat wa ma ai.
Dai shaloi Duwa Zan Hta Sin hte Duwa Zau Lawn mung gawk kaw nna pru mat wa nhtawm Rusha satkat hpe bai yu ma timung Duwa Zan Hta Sin gaw myit grai npyaw nna satkat poi hta myit nlawm ai sha satkat poi ngut hkra tsam mari dung ra mat ai. Manam ai nta de bai du wa ai shaloi rai tim, Duwa Zan Hta Sin gaw shana tup yup npyaw mat ai. Ya na zawn U Nu hte bawng ban yang n manu na re lam, lamuga jarit lam matut nna bawng ban mayu ai myit nnga sai lam, dai majaw wa mayu nna nblungli lajang ya na matu sumtsan dat kasa U Hla Maung hte amu madu Mr.Barrington ni hpe tsun yang, sumtsan dat kasa U Hla Maung, tara wunji U Myint Thein, Mr. Barrington ni tawng ban ai majaw nwa ai sha nga nga ra mat ai.
Dai shana hkying 6 aten hta U Nu gaw Miwa mung (wunji juk) hte kalang hkrum nna, shi hku nna Miwa asuya hpyi ai gaw tara ai, ngai gaw jaw mayu ai, rai timung Jinghpaw ningbaw ni myit nhkrum ai. Dai majaw Yang Gung de bai wa na. Bai wa nna Myen mung mungshawa hpe tang madun nhtawm madi shadaw shangun na ngu nna tsun kau da ai.
Dai shaloi Miwa (wunji juk) gaw,”nau wa hkum tin u. Angwi abwi gaw e. Ngai mung nye a mung shawa hpe naw bawng yu na nngai. Manga ya shani du hkra naw nga u,” ngu nna bai tsun dat ai.
3-11-56 ya shani hta kalang lamuga jarit lam hpe Miwa Mungmasha Gumsan Mungdan (wunji juk) Chou En-lai hte bai bawng ban ai. Dai bawng ban hpawng hta Miwa mung (wunji juk) gaw lawu na hte maren tsun ai,
(1) Ya na Miwa-Myen lamuga jarit manghkrang hte seng nna Hpimaw, Gaw Lang, Kang Hpang hpe Miwa ni hpyi ai hte maren jaw jang, kaga "Namwan assigned’ lamuga hpe nhpyi na. Shi hku nna ‘Namwan assigned’ lamuga gaw grai wa n ahkyak ai. Hpimaw, Gaw Lang, Kang Hpang hpe hpyi ai gaw shawng de dai shara hpe Ingalik ni zing la ai shaloi, dai zawn zing la ai gaw ntara ai ngu nna Miwa mung shawa gaw ninghkap shawa n-gun madun ai lam hpe Peking mare hte kaga mare kaba ni hta galaw lai wa sai. Dai shaloi shi jawngma naw re, shi matsing ai. Dai majaw Chang Kai Sheik lakhtak e Ingalik ni ntara ai hku zing la kau ai lamuga hpe ya asuya lakhtak hta bai lu hkra galaw ai, ngu nna Miwa mung shawa hpe madun mayu ai majaw re.
(2) Wa mungdaw gaw wa mungdaw na Wa du nkau mi Miwa mung de lawm mayu ai nga nna tsun nhtawm Peking de shang du nga sai. Dai majaw shanhte hte bawng ban ngut nna daw dan yang she mai ai.
(3) Lahta jahtum na (Mac Mahorn line) mung Tibet asuya a myit manaw hpe shawng sagawn yu ra ai. Rai timung, yak hkak ai lam law law nnga ai.
Ndai zawn tsun ngut ai hpang ningbaw kaba U Nu gaw Jinghpaw myit su ni maga myi man yawng nna,”Miwa asuya hpyi ai gaw tara ai. Dai majaw ngai gaw myit hkrum ai. Nanhte mung myit hkrum yang kaja ai,” nga nna tsun dat ai. Dai shaloi Sama Duwa gaw,” ngai gaw ningbaw ni hte asuya hpraw nga yang hpraw na, chyang nga yang chyang na sha re. Ngai hku nna gaw ya aten e lit nnga ai. Jinghpaw mungdaw ningbaw U Zan Hta Sin gaw lit nga ai wa re majaw shi tsun u ga,” nga ai. Dai hpang Duwa Zau Lawn hpe, “gai, Duwa Zau Lawn nang gaw gara hku myit lu ai i?” ngu nna U Nu e bai san dat ai. Dai shaloi Duwa Zau Lawn gaw, “ ndai lam kalangta daw dan na yak ai. Gawng ngwi galaw yang she kaja na re. Raitim, mungdaw ningbaw wa tsun u ga,” nga ai. Dai hpang U Nu gaw, “U Zan Hta Sin, na ntsa e mara nga ai. Nang myit hkrum kau dat yang aloi sha hte ngut mat na re. Gara hku law?” nga nna bai san dat ai.
Dai shaloi Duwa Zan Hta Sin hku nna grai kajing kachyep myit yak ai lam hkrum sai. U Nu tsun ai hte maren lamuga ninghtawn (3) jaw na matu myit hkrum ai ngu tsun yang, Jinghpaw mung shawa gaw hpa mung garai nchye ai rai nna mung shawa a myit ra ai lam nlawm ai sha galaw ai rai yang mung shawa ntsa e ga sadi ndung ai hku ang wa ai. Mung shawa a myi man hpe n yu ai hku ang ai majaw mung shawa hte shi yak na sha rai sai. U Nu tsun ai hpe myit nhkrum ai, njaw lu ai ngu yang mung, U Nu zawn re mungdan a ningbaw langai mi hpe maigan mung e kaya jahkrum ai hku ang wa ai, arawng jahpoi ya ai hku ang ai, n hkung ga ai hku ang wa ai. Ram ram myit yak mat ai. Rai timung, shaloi jang myit dum ai lam gaw, ngai hpe ralata (me) jaw nna lata shalun dat ai gaw Jinghpaw mung shawa she re, U Nu nre. Ndai lam hta mung U Nu shi nan shut nga sai re majaw mung hte mung shawa a matu yu nna tsun ra ai ngu myit lu nhtawm lawu na hte maren tsun ni ai:
“ Miwa Mungmasha Gumsan Mungdan Wunji juk hte ningbaw kaba U Nu e, anhte a Dimokresi mungdan hta ya na zawn ahkyak ai manghkang ni hpe dawdan ai hta tsang masum nga ai. Langai ngu na tsang hta mung shawa a myit ra ai lam hpe la ra ai. Lahkawng ngu na tsang hta mung shawa a dat kasa ni re majaw mung shawa a dat kasa ni lawm ai mung kongsi hte Paliman a ra sharawng ai lam hpe ra ai . Masum ngu na tsang hta gaw mung shawa hte mung shawa dat kasa ni a ra sharawng ai hte maren lata shalun da ai mung shawa asuya a myit hkrum ai lam hpe lu ra ai. Ndai zawn tsang 3 a myit ra ai lam nlawm ai, myit hkrum ai lam nlu ai sha ngai myit nhkrum lu ai,” ngu tsun nngai.
Wunji Zan Hta Sin ning ngu tsun dat ai shaloi, ningbaw kaba U Nu gaw,” dai rai yang nang gaw ningbaw njet ai. Ningbaw ngu ai gaw kalangta daw dan kau nna mung shawa hte man hkrum rai gwi ra ai. Mung shawa myit nhkrum ai nga yang she pru mat law,” nga nna tsun dat ai.
Wunji Zan Hta Sin gaw, “anhte a mungdan gaw Dimokresi mungdan re majaw dai hku sha rai ra ai. Mung shawa e jaw na matu myit hkrum yang jaw ra na re. Myit nhkrum yang kaning nchye di ai. Bai myit yu ya ra na re,” ngu nna bai tsun ai.
Bai nna Miwa (wunji juk) wa tsun ai gaw, “ anhte lamuga hpyi ai lam hta jinghku mungdan shada da lawan ngut kre mat na matu, ndang kalang hkat ai lam nbyin na matu, ninghtawn kaji masum sha hpyi ai re. Kaja wa tsun na nga yang moi ka da ai Miwa Labau ni hta Myen mung dingdung daw, Manmaw, Myitkyina,Mogaung, Mohnyin ni pyi gaw Miwa mung e madu ai nga nna ka da ai. Rai timung, anhte gaw dai ni hpe ntsun ai,” nga nna tsun dat ai.
Dai shaloi wunji Zan Hta Sin gaw,”(wunji juk) e, labau ngu ai hta Moi ka da ai labau ni gaw hkawhkam wa ra ai hku hkaw kata e ka da ai labau ni rai na re. Miwa labau mung Manchu hkawhkam prat hte prat hkawhkam ni rai na re. Miwa labau mung manchu hkawhkam prat hte prat hkawhkam ni ra sharawng ai hku ka da ai labau ni hkrai rai na re ngu kam nngai. Myen labau ni mung dai hku moi na hkawhkam ni ra sharang ai hku hkaw kata e ka da ai labau ni nga ai. Dai labau ni gaw Miwa labau ni hta grau hkik hkam ai. Gara hku hkik hkam a ni nga yang, moi na hpung dagu kaba ai Myen hkawhkam ni gaw lahta de nat mung htap (6), lawu de ngarai mung du hkra htap (6), hpung dagu kaba nna uphkang ai nga nna ka da ai,” ngu tsun dat ai.
Dai ga hpe Miwa ga hku Miwa gabyan wa ga byan ngut ai hpang Miwa (wunji juk) wa mani nna, ningbaw kaba U Nu mung mani let, “U Zan Hta Sin gaw, “ningbaw kaba Hman nan hkaw hkam labau, Maha hkawhkam labau, U Kala labau laika ni hta dai hku ka tawn ma ai,” ngu bai tsun ai. U Nu gaw hpa mung bai n tsun ai nga mat ai.
Ning ngu tsun ngut ai hpang e mung U Nu gaw, “ ndai lam gaw lawan myit hkrum kau yang kaja ai. U Zan Hta Sin a ntsa e mara nga ai. Nang sha myit hkrum na nga yang daina ga sadi laika galaw na. Lamuga kade mi jaw na ngu ai mung hpang de Miwa asuya hte nhtai lai ra hkra tsi hkyen hte lamuga sumla ntsa e ya mahkret kawan tawn na. Lawan she myit hkrum u,” nga nna bai kahtap tsun ai.
Dai shaloi wunji Zan Hta Sin gaw, “ndai lam hte seng nna nye a myit jasat hpe mung tsun dan sai. Raitim lawan myit hkrum lu na nga nna tsun yang gaw, ningbaw kaba hte Miwa asuya gaw hpa hte bung a ta nga yang, lukmu samsi rai nga ai masha langai hpe sumla hkrung yu ga hkan nang rit nga nna shaga nhtawm, sumla hkrung madun gawk kata e du ai shaloi, na kasha numsha ngai hpe jaw rit nga ai hte maren sha rai nga ai. Numsha langai hpe jaw sha na matu kawa langai hte sha nngut ai. Kanu mung myit hkrum ra ai. Ka hpu kanau ni mung myit hkrum ra ai. Makyin jinghku yawng myit hkut myit hkrum yang she jaw sha yang kaja ai. Dai hte maren ninghtawn 3 jaw ra ai lam hta ngai gaw hpa majaw mung shawa hte mung shawa dat kasa ni hte nbawng mai na i? ngu tsun dat nngai.
Ndai ga hpe Miwa gabyan gw Miwa ga hku byan ngut ai hpang Miwa (wunji juk) hte U Nu gaw mani nna, “dai rai yang, nang myit nhkrum yang gaw ya garai nmai ngut ai. Hpang e (wunji juk) Myen mung de sa ai shaloi she bawng ban dawdan na re,” nga tsun nna bawng ban hpawng hpe dawm kau dat ai.
Dai majaw U Nu hte (wunji juk) Chou En-lai yan a myit hkrum ndau shana ai laika langai shapraw ai hta lawu na hte maren sha ndau shana ai.
(1) Miwa-Myen lamuga jarit manghkang hte seng nna mungdan lahkawng na asuya ni gaw grau nna chye na ni hkat wa ai.
(2) Lamuga jarit e tawn da ai lahkawng maga na hpyen dap ni hpe tinang a lamuga kata de deng (10) du hkra htingnut ya na. Dai hpe December shata htum e ngut hkra galaw na matu myit hkrum ai ngu ai lam ni rai nga ai.
U Nu a myit ra ai hku lamuga jarit lam hpe Miwa asuya hpyi ai hte maren Hpimaw, Gaw Lang, Kang Hpang hpe Miwa mung de jaw nna awmdawm ga sadi laika galaw mayu ai hte seng nna, dai aten hta U Nu gaw mungdan a uphkang ai ahkang aya shi hta nnga ai, shi asuya nre, wunji juk nre, Hp.S.P.L ningbaw sha re majaw mungdan langai hte langai galaw ai ga sadi laika ni hta ahkang aya lu nga ai asuya hpung masha ni, gumsan, wunji juk, maigam matut mahkai wunji, asuya hpung kaw nna ahkang aya ap ya hkrum ai wunji langai ngai, asuya hpung kaw nna ahkang aya ap ya hkrum ai sumtsan dat kasa zawn re ai ni chyu sha mungdan shada da galaw ai ga sadi laika ntsa e lekmat htu ga ai re. Tinang kaw ahkang aya nnga ai wa lekmat htu nna galaw ai ga sadi laika gaw tara nshang ai. Dai hpe wunji Zan Hta Sin chye ai. 5-11-56 ya shani U Nu gaw Peking kaw nna pru nhtawm Yang Gung de wa mat ai. Jinghpaw ningbaw ni gaw Miwa mung asuya e saw shaga ai hte maren Miwa mung e chyai hkawm na matu Miwa mung asuya a manam hku nna Peking e ngam nga ai.
U Nu a hpung mung lamu marang n kaja ai majaw Chung King e nbungli hkring nna hkring sa ra ai lam na chye lu ai. 6.11.56 ya shana e sumtsan dat kasa U Hla Maung gaw U Nu shangun ai hte maren wunji Zan Hta Sin hpe telehpone hte shana dat ai gaw,” Yan Gung de du ai shaloi Jinghpaw myit su ni hpe U Nu shaga jahkrum mayu ai. Dai majaw Jinghpaw myit su ni kadai dai hpe shaga yang kaja na i?” nga nna san dat ai.
Wunji Zan Hta Sin gaw, ”Jinghpaw myit su ni hpe shaga na nga yang, hpung hku hkan nna hpung a ningbaw ni hpe shaga dat yang kaja ai. KNC hpung gaw hpung ginjaw ningtau ningbaw rai nga ai. Duwa Kyang Luk, kunhting Salang Lanan La, Manmaw ginwang ningtau ningbaw rai nga ai sara usa maran La, amu gun salang rai nga ai Law Dan Duwa Zau La ni hpe shaga yang kaja ai. Kaga hpung rai nga ai P.Y.K.Hp. hte Pawng Yawng Ram Rawt hpung ni hpe gaw wo nang du jang shanhte hpung hpe san nna shaga yang kaja ai,“ ngu htet dat nngai.
Rai timung, Jinghpaw myit su ni yawng hpe hpung hku hkan nna ahkum ara n shaga ai sha, lahta e amying jaw dat ai KNC ningbaw ni hpe sha shaga nna tinshapun Yang Gung mare de laksan nbungli hte shaga la nhtawm Hp.S.P.L hpung ginjaw e shat ma mi jaw sha nna U Nu gaw, “Miwa asuya hpyi ai tara ai, ngai gaw myit hkrum kau da sai nanhte mung myit hkrum mu,” ngu nna tsun wu ai. Dai shaloi Jinghpaw myit su ni gaw, “ ndai lam gaw grai ahkyak ai lam re. Kaji ai lam n re. Dai majaw mung shawa a myit ra ai lam hpe hkam la ra na re,“ ngu nna tsun ma ia Shaloi Hp.S.P.L. ningbaw kaba U Nu gaw saboi hpe lata hte aja wa lahtum nna ‘hopeless leaders’ “alaga ningbaw ni” ngu nna Ingalik ga hku matsa mawa ngu hta shabawn kau dat ai.
U Nu gaw Jinghpaw Wunpawng myit su ni hpe da sang shaga la nna shat ma mi jaw sha nhtawm ya na zawn saboi lahtum let matsa mawa ngu hta shabawn ai lam gaw kaning rai mai kaja na rai ta? ngu nna san shara tai nga ai.
Ndai zawn Jinghpaw Wunpawng myit su ni hpe shaga ai hta mung U Zan Hta Sin gaw shi a hpung myit su ni hpe sha shaga shangun ai, kaga ginjang ai maga na ningbaw ni a mying hpe n jaw ai ngu nna mara naw shagun ai lam chye lu ai. Wunji Zan Hta Sin telehpone hte tsun dat ai gaw, kaga hpung ni hpe shanhte a hpung hpe san yu nna shaga u ngu tsun dat sai rai nna shi hta hpa lit nnga sai. Mara shagun shara nrai nga ai.
U Nu gaw shilaika sara ni hpe shaga, ginjang ai hpung (pati) ni hpe shaga nna shi galaw ai lam jaw ai, madi shadaw shangun mayu ai lam, Miwa asuya hpyi ai tara ai lam tsun dan nhtawm madi shadaw shangun wu ai. Shilaika sara ni mung lamuga labau nchye, mabyin masa hpe n sagawn yu ai sha majoi madi shadaw ka ma ai Ginjang ai maga na hpung pati ni mung n chye n kaw madi shadaw ma ai.
U Nu gaw 10-11-56 ya shani nsen shapoi dap kaw nna ndau sha bra ai lam langai shapoi dat ai. Dai ndau shabra ai hta,
(1) Hpimaw, Gaw Lang, Kang Hpang gaw Miwa madu ai lamuga re. Myen e galoi mung n madu yu ai. Tinang n madu ai lam hpe myit mada nkam jaw ai.
(2) Namwan assigned lamuga shap ai ga sadi laika hpe shaprai kau yang kaja ai. masha ni a lamuga shap ai ngu ai gaw madat yang nkaja ai.
(3) Ngam ai lamuga jarit gaw Myen asuya ra ai hte maren Miwa asuya gaw hkan galaw ya na myit mada na lam law nga ai, ngu ai ni rai lu ai.
Dai hpang U Nu gaw India mung Culcutta de sa nna India mung shilaika sara ni hpe Miwa asuya hpyi ai lam tara ai. Hpimaw, Gaw Lang, Kang Hpang gaw Miwa madu ai lamuga tai lai wa sai. Myen n madu yu ai ngu nna tsun shapraw wu ai.
Dai sha n-ga, U Nu gaw Miwa mung na bai wa yang Hp.S.P.L. amu gun zuphpawng hta, “ U Zan Hta Sin gaw alaga masha re. Miwa ni a man e myu mi, ngai hpe myu mi tsun ai. Gale galau galaw ai. Ndai wa hpe jahkrat kau yang kaja ai. Mungdaw ningbaw ngu ai gaw “chuk kara" re, N ra yang ‘jau’ ngu yang wa ra ai masha hpe ‘au’ ngu yang sa ra ai, nga nna tsun yu ai.
Ndai kaw U Nu gaw mungdaw ni a ntsa e gara hku myit jasat tawn da ai ngu ai hpe kalang ta chye lu ai. U Nu gaw mungdaw ni a ntsa e dai daram nhkru nkaja ai myit rawng ai wa re hpe dan leng shangun nga ai.
Hpimaw Gaw Lang, Kang Hpang Miwa ni hpe n jaw na matu, Yang Gung dakkasu hte kaga jawng ni hta hpaji sharin nga ai Jinghpaw Wunpawng jawng ma ni gaw aja awa ahkum ninghkap ma ai. Dai zawn jawng ma ni a ahkum ninghkap ai lam hpe pyi U Nu gaw U Zan Hta Sin n-gun jaw ai majaw re nga nna wunji Zan Hta Sin a ntsa e mara shagun ai hku tsun ai.
9-12-56 ya shani Jinghpaw mungdaw, Myitkyina mare e KNC hpung kaw nna woi awn nna Jinghpaw Wunpawng ningbaw ningla ni hte mung masha manga tsa jan shang lawm ai shawa zuphpawng langai mi kaw nna, Hpimaw, Gaw Lang, Kang Hpang hpe Miwa mung de jaw na matu myit n hkrum ai lam dawdan nhtawm ndau shabra ai. Dai zuphpawng hta P.Y.K.Hp.pung hte Pawng Yawng Ram Rawt hpung ni hpe hpung hku nna shaga ai rai yang hpung langai mi na marai langai hpra sa lawm ma ai raitim, hpung hku n re ai sha tinang a myit hku sa lawm ai lam tsun ma ai.
12-12-56 ya shani U Nu gaw Sama Duwa hte Duwa Zau Rip yan hpe shaga la nna Miwa asuya hpyi ai lamuga hpe jaw na matu myit hkrum ai lam lekmat htu shangun ai nga ai shiga mung pru wa ai.
Ndai zawn U Nu gaw Jinghpaw Wunpawng myit su ni hpe shaga nna hta ai lam, mung kata na shilaika, maigan de na shilaika ni kaw nna tinang ra ai hku madi shadaw shangun ai lam, Jinghpaw mungdaw e ahkang aya nlu ai mungdaw na ginjang ai hpung pati ni hpe maga mi hku n-gun jaw re ai ladat hkum sumhpa hte galaw wa ai jahtum e U Nu myit hkyam sa ai lam lu la u ga ngu nna mung, mungdan lahkawng a matut mahkai ai lam hta hku hkau ai lam nhten nrun u ga ngu ai myit hte wunji Zan Hta Sin hte Jinghpaw mungdaw asuya hpung masha ni gaw, Miwa asuya hpyi ai Hpimaw, Gaw Lang, Kang Hpang lamuga hpe njaw nmai re ai masa de du wa ai rai yang, lamuga hpe shagyip lu ai made shagyip nna jaw na matu myit yu ra ai lam, ndai zawn lamuga hpe shagyip lu ai made shagyip nna jaw ra ai shaloi, Namwan assigned lamuga hpe Miwa asuya gaw hpyi ai lam n galaw na matu, ngu nna dawdan ai lam galaw ra ai kaw du hkra byin wa sai.
Ndai zawn galaw ra wa ai mung Jinghpaw mungdaw wunji ni gaw kaja wa jaw mayu nna n rai, mungdan a ningbaw kaba U Nu hpe hkungga ai hte shi a hpung shingkang hpe jahpring ya ai hku nna mung, mungdan 2 a matut mahkai ai lam hta manu na matu yaw shada nna mung, rai nga ai.


text:
From: Tawn Seng
To: kachin.nation@gmail.com
Sent: Wednesday, March 10, 2010 6:14 PM
Subject: jinghpaw mungkan ting shabra ai laika.........................
De,
Jinghpaw Wp mungkan ting na myit su ni yawng hpe anhte New Zealand Auckland kaw shanu nga ai Jinghpaw ni ndai hpu nau Hkang ni hte ndai zawn kanau hku n-na sadaw la ai kaw n-lawm ai Jinghpaw ni yawng gaw grai myit n-pyaw hkam sha, nau yawn ai majaw anhte mu chye ai jinghpaw mail hkringdat ni hte ndai zawn sawk tam la n-na mai byin ai daram,Jinghpaw mungkan tinghpe chye,mu shangun mayu ai majaw ndai hku shabra ai re Wellington kaw shanu nga ai Jinghpaw ni langai mi mung n-lawm ai hku re.
Bai na ndai Auckland kaw gaw Jinghpaw masha jahpan gaw law ai rai time jawngma ,ramma kaji ai ni law malawng re shan hte gaw hpung de na a mumadu Lama Aung Mai kade hkum tim nlu hkum ai hkure.ngam ai yawng wa gaw madu Jinghpaw amyu karai shaprat da ai amyu nire majaw kadai n-myit hkrum ai re, shan hte gaw labau shang kanau hku hkap la kau masai....Anhte a kachin Community amumadu hpe mung shan hte tsep kawp n-chye shangun ai hku re.
Anhte n dai kaw nlawm ai ni bai chyawm myit yu ga ai n-dai NZ mungdan kaw gaw Hkang ni masha jahpan grau law taw ai hte shan hte n-dai zawn labau shang galaw ai lam hpe sumlahkrung, photo ni hte labau lai ka ni hpe hkang website shagu shabra wa ai shaloi Ahte Wp amyu sha ni mung lani mi na ninghtoi hta muchye na chye wa ai shani Jinghpaw Wp mungkan ting Anhte hpe san wa ai shani anhte hpe grau na mara jaw wa na hpe mung dum ga ai,n-dai sumla photo ni kaw lawm ai ni share lam Jinghpaw mungkan tinghpe chye shangun
mayu ga ai anhte ni hpa n-chye ga ai rai tim Jinggpaw sai jinghpaw amyu re majaw grai myit n-pyaw ga ai.
Gaja wa nga yang n-dai hkang ni a myusha poi lamang gaw shaning shagu galaw ai poi re.NZ mungdan kaw shanu nga ai Myen mung masha a myu bawsang shagu hpe shaga ai re.Gai nan hte Jinghpaw amyu ni hte ndai poi lamang hta kanau sadaw la mu,nanhte a Jinghpaw htunghking tsalit hte hkrak makyit mahkai labau shang galaw hkat ga nga na lak san shaga ai n-re lam hpe Jinghpaw mungkan ting chye shangun mayu ga ai.
Anhte sanda ai hpung mumadu Lama Aung Mai shi nan lusa madat la ai kaga Ramma ni mung sama ai.
Hpunau Hkang ni gaw ndai Jinghpaw ni tsalit hte kahpu kanau hku sa wa jang, Hkang ni gaw e sa wamarit Kahpu ni pyi n-chye tam la ai wa ,Kanau ni hku na she tam sa wa ai nga n-na tsun tau la ma ai. Dai poi shani kruya hta gaw shan hte shada labau makyet mahkai ai lam n-ngut ai majaw hpang shani laban shani hta gaw Hkang ni hte laban nawku rau chyawm nawku la n-na Hkang ni gaw kahpu, Jinghpaw ni gaw kanau nga na labau shang shagrau hkam la ngut masai.Anhte Jinghpaw n-kau mi hpe gaw dailaban shani Jinghpaw nawku hpe shana de a ten 2:00 pm hta jinghpaw nawku galaw ga nga na masu shaga ma ai .....N-dai labau gaw Jinghpaw Wp mungkan ting na myit su ni hte Jinghpaw labau ka ai myitsu ni yawng kaw tawn mayu ga ai.
Myusha mying langai hte sa wa ai labau langai ngu ai gaw Myusha hkum ngau gu dek alit re lam anhte, yawng chyawm makawp maga ra ai lam hte a tsawm sumru magang a hpa atang sha n-mai katsi tawn na re ngu chyawm myit yu la na n-dai zawn shabra ai lam galaw sa wa ai re.
N-dai laika ni hte shanhte a labau shang sumla ,photo ni hpe anhte a tsawra dik ai Jinghpaw Wp amyu sai daw sai chyen rai nga ai jinghpaw mungkan ting na myit su ni yawng kaw matut na naw shabra ya marit.
Yawng hpe hkungga ai hte matut karum hpyi dat ga ai law.
Grai chyeju kaba sai
Aucklang Jinghpaw hpung
New Zealand.


text:
Thursday, 1 January 2009
Hpung Up Rick Warren a akyu hpyi ga shawa hpe sindawng shangun
Hkristan ni akyu hpyi ai shaloi, galoi mung 'Yesu a mying ningsang hta' ngu ai ga hte hpungdim ai gaw htunghkring zawn rai nga ai.
American gumsan magam lata da sai Obama a shagrau sha-a hpawng hta, Hpung up Rick Warren akyu hpyi na ga hpe, na la na hkristan ni nkam hkam la na ma ai nga nna Christian Post kaw nna shana wa ma ai.
Rick Warren hpe ading tawk ga san san ai ni nga wa ma ai, 'Yesu a mying ningsang hta akyu hpyi' ai ngu ai lam hpe san ra wa malu ai. Warren tsun ai, 'ngai gaw hkristan hpung up le, ngai chye nga ai gara hku akyu hpyi na ngu ai gaw' nga tsun let, akyu hpyi ai gaw mungga nre, tara hkaw ai mung nre, hkan ra ai tara ni madi madun ai hte mung masa awngdang na lam shadip jung ai mung nre, nga ai. Shagrit shanem nna Karai Kasang hpang de tinang a lam tsun dan sit shang ai lam she re. Dai majaw 'Yesu a myig ningsang' hta ngu hpyi tsun ai baw nre, nga ai.
Lai wa sai (8) ning hta, Bush hpe gumsan magam lata da nna galaw ai awngdang lam masat hta tara hkaw ai Kirbyjon Caldwell (Methodist hpung up) wa tsun ga sai. Ndai Rick Warren wa akyu hpyi yang, 'Yesu a mying ningsang hta' ngu nhpyi yang gaw, Hkristan ni yawng yawng wa shi hpe myit npyaw nngawn gaw byin na ma ai, nga tsun sai da. Warren wa dai hku akyu nhpyi ai rai yang, nang gaw gara hku mu mada na rai ta.
Warren's Inauguration Prayer Could Draw More Ire
Christian Today News kaw na tang madun dat ai rai
American gumsan magam lata da sai Obama a shagrau sha-a hpawng hta, Hpung up Rick Warren akyu hpyi na ga hpe, na la na hkristan ni nkam hkam la na ma ai nga nna Christian Post kaw nna shana wa ma ai.
Rick Warren hpe ading tawk ga san san ai ni nga wa ma ai, 'Yesu a mying ningsang hta akyu hpyi' ai ngu ai lam hpe san ra wa malu ai. Warren tsun ai, 'ngai gaw hkristan hpung up le, ngai chye nga ai gara hku akyu hpyi na ngu ai gaw' nga tsun let, akyu hpyi ai gaw mungga nre, tara hkaw ai mung nre, hkan ra ai tara ni madi madun ai hte mung masa awngdang na lam shadip jung ai mung nre, nga ai. Shagrit shanem nna Karai Kasang hpang de tinang a lam tsun dan sit shang ai lam she re. Dai majaw 'Yesu a myig ningsang' hta ngu hpyi tsun ai baw nre, nga ai.
Lai wa sai (8) ning hta, Bush hpe gumsan magam lata da nna galaw ai awngdang lam masat hta tara hkaw ai Kirbyjon Caldwell (Methodist hpung up) wa tsun ga sai. Ndai Rick Warren wa akyu hpyi yang, 'Yesu a mying ningsang hta' ngu nhpyi yang gaw, Hkristan ni yawng yawng wa shi hpe myit npyaw nngawn gaw byin na ma ai, nga tsun sai da. Warren wa dai hku akyu nhpyi ai rai yang, nang gaw gara hku mu mada na rai ta.
Warren's Inauguration Prayer Could Draw More Ire
Christian Today News kaw na tang madun dat ai rai
Subscribe to: Posts (Atom)


text:
Thursday, 2 April 2009
G20 Zuphpawng Ginchyum $ 1 trillion
Mungkan a ningbaw ningla ni mungkan mungdan (20)G20 zuphpawng hpe London mare kaba hta dai ni hte lahkawng ya galaw la lu masai rai nga ai. Ndai zuphpawng gaw laning mi hta kalang galaw ai zuphpawng rai nna du na shaning gaw South Korea de ang na hku rai nga malu ai. G20 nga jang G7, G8, G12 ni hte gara hku shai ai lam mung chye mayu na re.
G7 gaw galu kaba sai mungdan ni, America, England, Japan, Franch, Italy, Germany kaw na gumhpraw dum daju ni hpawng ai zuphpawng rai nga ai. 1976 ning kaw nna hpang dat sai rai nga malu ai. G8 hta gaw mungdan ningbaw ni sha hpawng ai rai nna Russia bai shanglawm jat dat ai rai sa. G20 gaw gumhpraw dum daju ni hte gumhpraw hkoi shap ai hpung, mungkan gumhpraw dum daju asuya ningbaw ni rai nna hpawng ai rai nga ai. Ndai hpung hta lawu na n gun ja sai mungdan ni shang lawm ai hpung rai nga ai.
* Argentina
* Australia
* Brazil
* Canada
* China
* France
* Germany
* India
* Indonesia
* Italy
* Japan
* Mexico
* Russia
* Saudi Arabia
* South Africa
* South Korea
* Turkey
* United Kingdom
* United States hte European Union mung lawm ai. Raitim kahti galai lit ang ai ningbaw ni sha shang lawm ma ai.
Dai ni gaw ndai G20 a zuphpawng kaw nna lawu na lam ni hpe daw dan dat masai rai nga ai. Zuphpawng hpe hkap la hkinjawng ai UK mungdan a hkringmang daju Gordan Brown kaw nna lawu na lam ni hpe ndau shana dat sai.
Mungkan gumhpraw mayak chyam chya manghkang hpe hparan jasan dat lu na matu Budget $ 1 trillion hpe jahkrat na myit hkrum dawdan dat sai nga ai.
$ 500bn gaw IMF a shangpru hkoi gumhpraw gahkrang lu na matu
$ 250bn gaw World Trade hpaga hpung hta gahkrang lu na matu
$ 250 gaw IMF ni a jai kau ai bai kapa lu na matu
$ 100bn gaw matsan mungdan ni hkoi lang lu na matu
$ 6 bn hpe IMF ni a Ja dut nna matsan mungdan ni de matut hkoi ya lu na matu
ni rai nga malu ai. Zuphpawng hta bawngban kanyet ai nhti nhtang dang rang nna ningmu gayau dat ai shaloi lahta na mahtai hpe shapraw la lu sai rai nga malu ai.
G7 gaw galu kaba sai mungdan ni, America, England, Japan, Franch, Italy, Germany kaw na gumhpraw dum daju ni hpawng ai zuphpawng rai nga ai. 1976 ning kaw nna hpang dat sai rai nga malu ai. G8 hta gaw mungdan ningbaw ni sha hpawng ai rai nna Russia bai shanglawm jat dat ai rai sa. G20 gaw gumhpraw dum daju ni hte gumhpraw hkoi shap ai hpung, mungkan gumhpraw dum daju asuya ningbaw ni rai nna hpawng ai rai nga ai. Ndai hpung hta lawu na n gun ja sai mungdan ni shang lawm ai hpung rai nga ai.
* Argentina
* Australia
* Brazil
* Canada
* China
* France
* Germany
* India
* Indonesia
* Italy
* Japan
* Mexico
* Russia
* Saudi Arabia
* South Africa
* South Korea
* Turkey
* United Kingdom
* United States hte European Union mung lawm ai. Raitim kahti galai lit ang ai ningbaw ni sha shang lawm ma ai.
Dai ni gaw ndai G20 a zuphpawng kaw nna lawu na lam ni hpe daw dan dat masai rai nga ai. Zuphpawng hpe hkap la hkinjawng ai UK mungdan a hkringmang daju Gordan Brown kaw nna lawu na lam ni hpe ndau shana dat sai.
Mungkan gumhpraw mayak chyam chya manghkang hpe hparan jasan dat lu na matu Budget $ 1 trillion hpe jahkrat na myit hkrum dawdan dat sai nga ai.
$ 500bn gaw IMF a shangpru hkoi gumhpraw gahkrang lu na matu
$ 250bn gaw World Trade hpaga hpung hta gahkrang lu na matu
$ 250 gaw IMF ni a jai kau ai bai kapa lu na matu
$ 100bn gaw matsan mungdan ni hkoi lang lu na matu
$ 6 bn hpe IMF ni a Ja dut nna matsan mungdan ni de matut hkoi ya lu na matu
ni rai nga malu ai. Zuphpawng hta bawngban kanyet ai nhti nhtang dang rang nna ningmu gayau dat ai shaloi lahta na mahtai hpe shapraw la lu sai rai nga malu ai.
Thursday, 1 January 2009
Mungkan ntsa shangai shara nlu ai Ma 'Sasha'
Ma shayi sha Sasha n myit mada ai ndai shaning nnan shana, nbugnli ntsa kaw shangai dai daw la sai. Bu hkawm masha 125 jawn ai Northwest Airlines nbungli No.(59) Amsterdem kaw nna Boston de hkying hkum 6 pyen ai nbungli ntsa kaw jawn lawm wa ai Uganda hpaw mi gaw (2.7kg) re ai ma hpe gam mi a kaja sarawun 2 lawm hkrup ai nbungli hta ma shayi sha hpe shaprat dat nu ai.
Ndai ma gaw Canada gang hkau kaw shangai wa ang sai majaw, Canada mung chying sha masat ang ra sana lam nga ai nga ma ai. Ma kanu gaw shata (8) sha naw re majaw garai n shangai na re ngu kam sham da ai wa, ma a gam maka gaw shangai nhtoi hpe sit kau ya sai kun. Sasha gaw Boston aten 0900 (GMT 1400) aten e nbugnli ntsa kaw lawm ai Dr. Natarajan Raman hte shangai ya ra mat sai.
Nbungli ntsa jawn lawm ai ni yawng yawng gaw dai ma hpe kumhpaw kumhpa ni hte lu sha ni tinang lawm hkrup ai made hte kabu lawm masai. Kanu gaw gara mungdan masha re ai, hpa majaw hkum gawng laja lana ali ahti rai sai wa bu hkawm ra ai ngu ai gaw kadai mung garai nchye lu ai mabyin rai taw nga ai.
Ndai ma gaw Canada gang hkau kaw shangai wa ang sai majaw, Canada mung chying sha masat ang ra sana lam nga ai nga ma ai. Ma kanu gaw shata (8) sha naw re majaw garai n shangai na re ngu kam sham da ai wa, ma a gam maka gaw shangai nhtoi hpe sit kau ya sai kun. Sasha gaw Boston aten 0900 (GMT 1400) aten e nbugnli ntsa kaw lawm ai Dr. Natarajan Raman hte shangai ya ra mat sai.
Nbungli ntsa jawn lawm ai ni yawng yawng gaw dai ma hpe kumhpaw kumhpa ni hte lu sha ni tinang lawm hkrup ai made hte kabu lawm masai. Kanu gaw gara mungdan masha re ai, hpa majaw hkum gawng laja lana ali ahti rai sai wa bu hkawm ra ai ngu ai gaw kadai mung garai nchye lu ai mabyin rai taw nga ai.
Wednesday, 24 September 2008
U.S Sasana myi man matsan mungdan ni de sha-ang
U.S. Evangelicals Urge Focus on Global Poverty
Longwood Nawku Jawng kaba kaw na Hpung Up sara Joel Hunter (Mungkan Sasana Hpung malawm) wa gaw Nawku Hpung hte seng ai shiga htawn shana ai hta, matsan nga ai mungdan ni hta Sasana law law galaw ra ga ai. Dai sasana amu hta karum shingtau ai magam lit hpe numshawn tawn nna matsan nga ai kaw na gaw sharawt la na lam hpe mung myit shalawm n gun dat ra na saga ai, nga nna tsun wa ai. Ndai lam hpe grau grau nna lani hte lani tsun gara wa sai hte ya yang mungdan 45 kaw na sasana galaw nga ai nawku hpung 12,000 gaw shada hkrum bawngban let Seminars ni galaw nga sai lam Religious Today kaw na shiga shana ya nga ma ai.
Lynne Hybels ( Karum ) tsun ai hta, ndai ga baw gaw nawku hpung up sara law law a myit kata hta galai shai shangun ai lam byin sai, nga nna awng sharawng let tsun shana wa sai rai.
Longwood Nawku Jawng kaba kaw na Hpung Up sara Joel Hunter (Mungkan Sasana Hpung malawm) wa gaw Nawku Hpung hte seng ai shiga htawn shana ai hta, matsan nga ai mungdan ni hta Sasana law law galaw ra ga ai. Dai sasana amu hta karum shingtau ai magam lit hpe numshawn tawn nna matsan nga ai kaw na gaw sharawt la na lam hpe mung myit shalawm n gun dat ra na saga ai, nga nna tsun wa ai. Ndai lam hpe grau grau nna lani hte lani tsun gara wa sai hte ya yang mungdan 45 kaw na sasana galaw nga ai nawku hpung 12,000 gaw shada hkrum bawngban let Seminars ni galaw nga sai lam Religious Today kaw na shiga shana ya nga ma ai.
Lynne Hybels ( Karum ) tsun ai hta, ndai ga baw gaw nawku hpung up sara law law a myit kata hta galai shai shangun ai lam byin sai, nga nna awng sharawng let tsun shana wa sai rai.
Subscribe to: Posts (Atom)